Martabak harga T20
Oleh KOSMO!

27 Mac 2023, 11:14 pm
PETALING JAYA – Ada peniaga di bazar Ramadan cuba meraih keutungan berlebihan dengan mengenakan harga juadah berbuka puasa terlalu mahal kepada pembeli.
Melalui perkongsian di media sosial Facebook oleh Na Ma, dia terkejut melihat harga sebiji martabak yang dikenakan oleh peniaga di sebuah bazar Ramadan.
Menerusi gambar yang dikongsi itu, peniaga tersebut mengenakan harga martabak daging atau ayam istimewa berharga RM20 setiap satu manakala RM17 bagi martabak biasa.
“Silap masuk Bazar T20 ni,” kata Na Ma tanpa menyebut di mana lokasi bazar Ramadan tersebut.
Rata-rata pengguna media sosial mengecam tindakan peniaga berkenaan dan menyifatkan harga makanan tersebut tidak masuk akal.
“Berniaga satu hari saja ni, lepastu boleh pusing dunia,” kata Syed Khairi.

“Tahun ini, lebih baik makan bufet jauh lebih murah berbanding dekat bazar. Mahal sangat sekarang ni,” ujar Jenna.
“Boleh beli lapan martabak kalau RM20, berbuka sampai sahur. Nak kata saiz besar terang-terang tahu saiznya mungkin inti murtabak rusa atau kambing siapa tahu tapi terang-terang tulis daging dan ayam,” kata Navindra. – KOSMO! ONLINE


Lelaki maut nahas dua buah lori
Oleh ASLIZA MUSA

27 Mac 2023, 10:42 pm
PASIR SALAK – Seorang lelaki maut dalam kemalangan membabitkan dua buah lori di Kilometer 32, Jalan Teluk Intan-Sitiawan dekat Kampung Gajah, di sini petang tadi.
Dalam kejadian pukul 1.45 tengah hari itu, mangsa, Azmil Abu Bakar berusia, 38, yang memandu lori muatan tong gas cedera parah dan maut di tempat kejadian.
Difahamkan, kemalangan berlaku apabila lori dipandu mangsa melanggar belakang lori dipandu lelaki berusia 35 tahun.
Pelanggaran tersebut menyebabkan lori dipandu Azmil terbabas lalu melanggar penghadang sebelah kiri jalan manakala lori lain pula terbabas ke sebelah kanan jalan.
Sementara itu, Penolong Pengarah Operasi Jabatan Bomba dan Penyelamat Malaysia (JBPM) Perak, Mohamadul Ehsan Mohd. Zain berkata, sepasukan anggota dari Balai Bomba dan Penyelamat (BBP) Kampong Gajah diatur gerak ke lokasi kejadian bagi operasi menyelamat.
“Kemalangan melibatkan dua buah lori di mana pemandu lori muatan gas telah tersepit. Mangsa disahkan maut di lokasi kejadian. – KOSMO! ONLINE


25 rumah terjejas akibat ribut di Yan
Oleh OTHMAN YAHAYA

27 Mac 2023, 10:23 pm
YAN – Sekurang-kurangnya 25 buah rumah di Kampung Tualang, Bukit Besar, di sini, terjejas dalam kejadian ribut pada 5.30 petang tadi mengakibatkan hampir seluruh bumbung rumah diterbangkan angin kencang.
Pegawai Pertahanan Awam Daerah Yan, Leftenan (PA) Muhammad Zul Izzi Zulkifli berkata, setakat ini tiada kemalangan jiwa dilaporkan dalam kejadian hujan lebat beserta angin kencang selama hampir 20 minit itu.
“Kita telah gerakkan anggota buat pemantauan di kawasan terjejas serta rekodkan rumah yang terlibat dalam kejadian itu dan mereka kini menumpang di rumah saudara-mara serta jiran terdekat,” katanya, di sini hari ini.
Kejadian sama turut mengakibatkan sejumlah rumah di Kampung Nawa dan Kampung Kuan Buang dalam mukim Tualang, Pokok Sena, dekat sini, rosak namun jumlah rumah dan kampung terlibat sedang dikenal pasti.- KOSMO! ONLINE


Melaka ke arah pembentukan Kerajaan Madani
Oleh KOSMO!

27 Mac 2023, 10:33 pm
JASIN – Melaka dijangka menuju ke arah pembentukan Kerajaan Madani seperti di peringkat Persekutuan yang memperlihatkan keharmonian pelbagai agama dan bangsa.
Bayangan itu dilontarkan Timbalan Perdana Menteri, Datuk Seri Dr. Ahmad Zahid Hamidi ketika berucap merasmikan Majlis Santunan Kasih Ramadan di Masjid Ar-Rahman Kampung Pulai, Serkam di sini, hari ini.
Beliau berkata, perkara itu akan dibincangkan bersama Ketua Menteri Melaka, Datuk Seri Sulaiman Md. Ali dan Pengerusi Barisan Nasional (BN) Melaka, Datuk Seri Ab. Rauf Yusoh.
“Perbezaan agama disantuni, keharmonian diberikan keutamaan. Inilah satu keindahan apatah lagi di dalam sebuah Kerajaan Madani yang terbentuk sekarang ini di peringkat Persekutuan.
“Insya-Allah di Melaka belum terbentuk Kerajaan Madani tetapi ke arah itu mungkin ada, pemberita jangan tanya perkara ini kepada saya kerana ia akan bincangkan dengan Ketua Menteri Melaka dan Pengerusi BN Melaka,” katanya.
Pada majlis itu beliau yang juga Menteri Kemajuan Desa dan Wilayah turut menyampaikan sumbangan kepada lapan pusat tahfiz berserta duit raya dan lima geran Pihak Berkuasa Kemajuan Pekebun Kecil Perusahaan Getah (Risda) bernilai RM60,000.

Dalam pada itu, ditanya mengenai keputusan Mahkamah Rayuan Putrajaya hari ini yang membenarkan beliau mendapatkan semula pasportnya, Presiden UMNO itu berkata ia membolehkan dia melakukan perjalanan antarabangsa untuk menghadiri sebarang majlis rasmi.
“Tentunya ini memberikan makna cukup baik untuk saya dan saya menghargai mahkamah. Khususnya kepada ketiga-tiga hakim Mahkamah Rayuan yang mendengar rayuan peguam-peguam saya untuk yang arif memberi keputusan itu,” katanya. – KOSMO! ONLINE


Sup kaki ayam ‘zombie’ bikin pembeli hilang selera makan
Oleh KOSMO!

27 Mac 2023, 10:14 pm
PETALING JAYA – Seorang lelaki mendakwa dirinya telah membeli sup kaki ayam yang tidak dipotong kuku di sebuah bazar Ramadan, petang tadi.
Menerusi Facebook, hantaran berserta gambar juadah daripada pengguna dikenali Fakhrurazi Mohammad itu telah mencuri perhatian ramai pengguna.
Baru saja memuat naik hantaran tersebut kira-kira sejam yang lalu, setakat ini lebih 3,800 pengguna di platform berkenaan telah menzahirkan pelbagai reaksi seiring dengan komen yang tidak putus sejak dari tadi.
“Teringin nak makan kaki ayam. Tengok di bazar tadi nampak sedap.
“Balik rumah sekali tengok kaki hantu. Putus angin nak makan kaki macam ni,” tulisnya.
Sehubungan itu, ramai pengguna dilihat tidak berpuas hati dengan sikap peniaga yang memandang remeh tentang kebersihan penyediaan makanan selain mempersoalkan keberkatan rezeki mereka pada bulan Ramadan.

“Ya Allah, kuku tak potong dah macam jari zombie gamaknya,” ujar Nitafandi Nita.
“Pernah juga anak beli martabak kuah kari ayam, dapat pakej sekali kaki ayam dalam kuah kari. Bila nak makan baru perasan kuku tajam tak potong. Terus hilang selera makan. Bulan puasa mana adab berniaga?,” soal Rodyawati Mohday Rod.
Dalam pada itu, ramai juga pengguna yang memberi komen terhadap masakan sup yang dijual oleh peniaga di bazar yang belum didedahkan lokasinya oleh lelaki terbabit.
“Alamak, tengok kuah pun cair jernih saja,”kata Siti Azanah.
“Masalahnya sup ke air tasik bunian tu?,” soal Eni Soraya. – KOSMO! ONLINE.


Penduduk sabotaj kamera trafik ‘cekik darah’
Oleh KOSMO

27 Mac 2023, 10:00 pm
LONDON – Penduduk kota London yang berang dengan pemasangan kamera pengesanan Zon Pelepasan Ultra Rendah (ULEZ) di jalan raya bertindak menutup peranti tersebut menggunakan kotak dan beg beli-belah, lapor akhbar Daily Mirror semalam.
Kamera ULEZ merakam imej nombor pendaftaran kenderaan bagi mencari maklumat untuk menentukan jenis pelepasan karbon yang dihasilkan kenderaan tersebut.
Kamera tersebut turut memeriksa kekerapan pemandu memasuki kawasan ULEZ serta waktu memasukinya bagi menentukan jumlah bayaran yang dikenakan.
Kira-kira 700,000 pemandu bakal dikenakan bayaran harian sebanyak £12.50 (RM67.70) apabila ULEZ diperluaskan  pada musim panas kali ini.
Langkah kontroversi itu pada dasarnya akan meliputi keseluruhan London dan akan diperkenalkan pada 29 Ogos ini.
Datuk Bandar London, Sadiq Khan menerima kecaman hebat kerana melaksanakan idea tersebut yang dijangka mampu menjana pendapatan tambahan kira-kira £93.6 juta (RM507 juta) dalam lapan bulan pertama levi itu beroperasi.

Sadiq ketika menjelaskan perluasan rancangan itu berkata, udara bertoksik menyebabkan kematian pramatang sebanyak 4,000 penduduk London setiap tahun.
Orang awam sebaliknya menuduh pemasangan kamera ULEZ bertujuan untuk meningkatkan pendapatan kerajaan. Ia  bakal diperluaskan ke kawasan-kawasan lain kelak.
Berang dengan tindakan tersebut, sekumpulan penduduk mempamerkan protes mereka dengan meletakkan pelbagai barangan pada kamera Pengecaman Nombor Pendaftaran Automatik.
Gambar-gambar aksi protes tersebut tular di media sosial dengan pengguna melahirkan sokongan mereka terhadap tindakan berkenaan.
“Saya amat menyukai tindakan penduduk London yang menutup kamera ‘perompak wang’, ULEZ menggunakan kotak dan beg,” kata seorang pengguna.
“Hebat sekali! (Kerajaan) mengenakan cukai kepada penduduk miskin sekali lagi. Ramai orang (terutamanya warga emas) akan hidup terasing. Rakyat cuba mencari rezeki dengan gaji yang tidak seberapa. Amat keterlaluan,” ujar seorang pengguna media sosial lain. – Agensi


Anwar menghadap Raja Kemboja, sampai hajat perkukuh hubungan
Oleh MUHAMMAD NAJIEB AHMAD FUAD

27 Mac 2023, 9:09 pm
PETALING JAYA – Perdana Menteri, Datuk Seri Anwar Ibrahim menghadap Raja Kemboja, Raja Norodom Shiamoni di Istana Diraja Kemboja pada lawatan rasminya ke negara berkenaan pada hari ini.
Anwar melalui hantaran di Facebooknya sebentar tadi memaklumkan, pada sesi tersebut, beliau menyampaikan hasrat kerajaan Malaysia untuk terus memperkukuhkan jalinan hubungan kedua-dua negara yang terjalin sejak 66 tahun lalu.
“Saya juga sempat mengadakan kunjungan ke atas Presiden Senat Kemboja, Say Chhum dan Presiden Dewan Rakyat Kemboja, Heng Samrin selain bertukar-tukar pandangan,” katanya.
Tambahnya, dalam kepadatan jadual beliau turut berkesempatan menyantuni diaspora Malaysia dalam satu majlis di Kedutaan Malaysia di Phnom Penh selain menyampaikan hasrat kerajaan agar kebersamaan dan kesepaduan terus dituntut meski berada di luar negara. – KOSMO! ONLINE


Gerai nasi ayam berempah RM15 sebungkus ditutup
Oleh MOHD. HUSNI MOHD. NOOR

27 Mac 2023, 9:16 pm
PUTRAJAYA – Gerai yang menjual nasi ayam berempah pada harga tidak masuk akal iaitu RM15 sebungkus di sebuah bazar Ramadan di Puchong, Selangor, sudah ditutup.
Perkara itu disahkan Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub, ketika ditemui pada satu program hari ini.
Salahuddin berkata, kes itu amat terpencil dan harga dikenakan gerai berkenaan sangat tidak berpatutan.
Menurutnya, pegawai penguat kuasa kementerian sudah memeriksa gerai berkenaan dan mendapati ia sudah ditutup, mungkin setelah mendapat kritikan daripada orang ramai.
“Saya tidak mendengar aduan harga melampau kecuali satu kes membabitkan nasi ayam berempah yang dijual dengan harga RM15 yang saya anggap sangat terpencil.
“Sebenarnya, kalau satu nasi dengan ayam ataupun sayur paling tinggi RM8 hingga RM9, tapi kalau sampai RM15, itu dah dianggap tidak berpatutan,” katanya ketika ditemui selepas melancarkan Bazar Ramadan RAHMAH (BRR) Peringkat Kebangsaan di Bazar Ramadan RAHMAH Presint 14, Putrajaya hari ini.

Salahuddin berkata, jika peniaga dikesan mengenakan harga melampau, pihaknya tidak akan mendenda atau merampas peralatan perniagaan mereka sebaliknya menasihati terlebih dahulu.
Sabtu lalu, tular di media sosial mengenai peniaga bazar Ramadan di Puchong Selangor yang mengenakan harga nasi ayam berempah RM15 sebungkus sehingga mengundang kritikan netizen. – KOSMO! ONLINE


Serpihan karat RXZ berharga RM2,500?
Oleh KOSMO!

27 Mac 2023, 9:04 pm
PETALING JAYA – Sebelum ini harga sebuah motosikal Yamaha RXZ sama menjadi bualan ramai apabila mencecah puluhan ribu ringgit walaupun harga asalnya jauh lebih rendah.
Namun, fenomena terhadap motosikal itu kini semakin ‘menggila’ apabila ada individu yang sanggup menjual ‘serpihan karat’ motosikal tersebut pada harga RM2,500.
Menerusi perkongsian di laman Facebook, individu yang berasal dari sebuah negeri di Pantai Timur telah mengiklankan serpihan besi tersebut di beberapa kumpulan permotoran.
Menurut individu tersebut serpihan karat itu berasal dari sebuah motosikal Yamaha RXZ keluaran tahun 1986.
“Serpihan karat RXZ 135. Serpihan original (asal) dari motor tahun 1986. Sesuai untuk yang nak ‘restore’, body (kerangka) dulu tak pernah repaint (cat semula).
“Dapat macam dalam gambar (skup kuning tidak termasuk. Boleh towing seluruh Malaysia, serpihan dari pemilik pertama.

“RM2,500 nego, nak tengok depan-depan boleh COD (bayar semasa penghantaran) sekitar Kelantan. Pembeli serius sila WhatsApp,”tulisnya.
Susulan perkongsian itu, rata-rata pengguna mengecam individu tersebut yang dikatakan sangat melampau dan iklan tersebut sebagai tidak masuk akal.
“Aku rasa ini saja yang ‘troll’ supaya pengguna mengecam penjual terutamanya dari Pantai Timur,”kata Aman Razak ll.
Turut meninggalkan komen adalah seorang lagi pengguna dikenali sebagai Tok Ayah Honda.
“Kalau betul iklan ini dan ada orang beli, tak tahu nak cakap apa, mungkin lepas ni lagi menggila harga RXZ,” ujarnya.
Sehingga kini Kosmo! tidak pasti sama ada iklan itu betul-betul wujud atau hanya sekadar ‘troll’ yang sengaja dicipta oleh individu yang tidak bertanggungjawab. – KOSMO! ONLINE


Lelaki hilang rantai emas semasa dipeluk transgender
Oleh KOSMO!

27 Mac 2023, 9:30 pm
BANGKOK – Seorang lelaki warga Singapura kehilangan seutas rantai emas berharga 29,566 baht (RM3,802) selepas dipeluk oleh seorang wanita transgender di Thailand, lapor laman berita Kompas hari ini.
Menurut akaun Facebook @Lumphini Police, kejadian itu berlaku di sekitar Stesen Kereta Api Asok di Bangkok, Thailand.
Pelancong Singapura bernama Andy Koh Kuan Yong, 52, ketika kejadian dilaporkan berjalan-jalan bersama rakannya berhampiran stesen tersebut.
Seorang wanita transgender tiba-tiba menghampiri mereka lalu memeluk lelaki itu yang dilihat sebagai tanda kemesraan.
Suspek kemudian mengambil rantai emas milik mangsa sebelum melarikan diri.
Rakan Andy dari Thailand, Yutthana menyedari perkara itu dan segera mengejar pencuri tersebut untuk menangkapnya. Mereka kemudian melaporkannya kepada polis.

Suspek bernama Kinkon berusia 36 tahun itu didapati tidak mempunyai sebarang dokumen peribadi dan didakwa merupakan pendatang asing tanpa izin dari Kemboja.
Jika sabit kesalahan, Kinkon boleh dihukum penjara sehingga lima tahun dan denda 100,123 baht (RM12,875). – Agensi


Sisa buangan makanan di bazar Ramadan dijangka meningkat
Oleh ZAKKINA WATI AHMAD TARMIZI

27 Mac 2023, 7:56 pm
SEREMBAN: Jumlah sisa buangan bahan makanan di bazar Ramadan di negeri ini dijangka meningkat kepada 6,000 tan sehari berbanding tahun lalu.
Pengarah Perbadanan Pengurusan Sisa Pepejal dan Pembersihan Awam (SWCorp) Negeri Sembilan, Siti Yusnita Mohamad Yusof berkata, peningkatan itu berikutan penambahan jumlah bazar Ramadan yang dibuka.
“Kami menjangkakan terdapat peningkatan sebanyak 15 peratus sisa buangan makanan dari bazar Ramadan berbanding tahun lalu.
“Sehubungan itu berharap pihak penganjur bazar Ramadan dapat melantik kontraktor bagi memastikan sisa makanan di tapak bazar dapat dibersihkan dan seterusnya dihantar ke tapak pelupusan,” katanya.
Beliau berkata demikian kepada pemberita selepas Majlis Pelancaran MYSaveFood Ramadan 2023 di Bazar Ramadan Stadium Tuanku Abdul Rahman, Paroi, di sini hari ini.
Sementara itu, menurutnya, Program MYSaveFood Ramadan 2023 yang dilaksanakan untuk tahun ketiga itu bertujuan bagi mengurangkan pembaziran makanan di bazar-bazar Ramadan.

Jelas Siti Yusnita, mengikut data yang tahun lalu, melalui program berkenan, sebanyak 716.5 kilogram makanan dan 385.3 kilogram berjaya diselamatkan dan kemudian diagihkan. – KOSMO! ONLINE


Wanita lulus ujian memandu selepas 960 kali mencuba
Oleh KOSMO!

27 Mac 2023, 8:30 pm
SEOUL – Seorang wanita di Korea Selatan akhirnya lulus ujian memandu pada percubaan kali ke-960 selepas membayar lebih £11,000 (RM59,644) untuk mendapatkan lesennya, lapor akhbar Mirror UK semalam.
Cha Sa-soon, 69, mula menduduki ujian bertulis pada April 2005 dan selepas gagal buat kali pertama, dia terus mengambilnya semula pada setiap hari,  lima hari seminggu selama tiga tahun.
Selepas 780 kali  mencuba, Sa-soon mengambil ujian bertulis tersebut cuma dua kali dalam seminggu sehingga dia akhirnya lulus dan perlu meneruskan ujian praktikal latihan memandu.
Sa-soon kemudian lulus ujian praktikal selepas mencuba sebanyak 10 kali. Ini bermakna dia telah melalui 960 peperiksaan secara keseluruhan sebelum akhirnya mendapat lesen.
Wanita itu enggan berputus asa kerana dia perlukan  lesen memandu  untuk memudahkan perniagaan sayurannya.
Menurut laporan, Sa-soon membelanjakan lebih £11,000 (RM59,644) untuk mendapatkan lesen memandu tersebut.

Guru memandunya di Sekolah Memandu Jeonbuk berkata, dia lega apabila Sa-soon mendapat lesen memandu.
“Apabila dia akhirnya mendapat lesen, kami semua keluar sambil bersorak dan memeluknya serta memberinya bunga.
“Perasaan kami adalah ibarat beban besar telah dialihkan daripada belakang kami. Kami tidak berani menyuruhnya berhenti kerana dia tidak sesekali berputus asa,” kata guru berkenaan.
Disebabkan ketabahannya, Sa-soon menjadi selebriti dan muncul dalam iklan syarikat pengeluar kereta tempatan, Hyundai.
Hyundai malah menghadiahkan Sa-soon sebuah kenderaan baharu berharga hampir £11,640 (RM63,117). – Agensi


Remaja 14 tahun tinggi 6 kaki 10 inci cari kasut saiz 23
Oleh KOSMO!

27 Mac 2023, 8:00 pm
WASHINGTON – Seorang remaja lelaki di negeri Michigan, Amerika Syarikat (AS) yang memiliki ketinggian 208 sentimeter (6 kaki 10 inci) merayu bantuan orang ramai untuk mencari kasut yang sesuai dengan saiz kakinya, lapor akhbar Mirror UK semalam.
Eric Kilburn Jr, 14, terpaksa memakai kasut saiz 22 yang terlalu kecil untuk kakinya sehingga mengakibatkan dia kesakitan, melecet dan kukunya sukar tumbuh.
Ibu remaja tersebut, Rebecca, 36, merayu bantuan orang ramai untuk mencari kasut saiz 23 untuk anaknya. Pencarian itu terbukti sukar memandangkan purata saiz kaki lelaki AS ialah 10.5.
Bagaimanapun, pencarian itu akhirnya membuahkan hasil apabila syarikat pengeluar kasut, Puma dan Under Armour bersetuju mereka bentuk kasut bersaiz 23 khas untuknya.
Bercakap kepada laman berita Hometown Life, Rebecca berkata, anaknya masih membesar dan bernasib baik kerana tidak menghadapi masalah kesihatan.
Keluarga itu sudah sekian lama bergelut mencari kasut yang padan dengan Eric. Ketika gred tujuh, remaja itu sudah memakai kasut saiz 17.

Dia terpaksa memakai selipar Crocs selama dua tahun kerana tiada pilihan lain untuknya. Keluarga itu menerima banyak sokongan dan bantuan selepas kisah mereka didedahkan oleh saluran berita tempatan. – Agensi


Saintis cari artifak makhluk asing jatuh dalam laut
Oleh KOSMO!

27 Mac 2023, 7:30 pm
WASHINGTON –  Seorang ahli fizik dari Universiti Harvard  merancang satu ekspedisi ke Lautan Pasifik bagi mencari apa yang  dia percayai adalah artifak makhluk asing yang terhempas dari angkasa lepas, lapor laman berita Wion News semalam.
Avi Loeb mengumumkan bahawa ekspedisi menelan kos AS$1.5 juta (RM6.6 juta) ke Papua New Guinea itu adalah bagi mencari serpihan objek yang terhempas di luar pantai Pulau Manus di negara itu pada 2014.
Objek tersebut disedari Loeb pada 2019 dan ia dikenal pasti sebagai meteor rentas bintang pertama yang ditemui dan berasal dari  luar sistem suria.
Loeb berkata, asal usul meteor tersebut telah disahkan kepada Pentadbiran Aeronautik dan Angkasa Lepas Kebangsaan (NASA) oleh markas  Jabatan Pertahanan Angkasa pada April 2022.
Dia dan pasukannya turut menyimpulkan bahawa meteor tersebut adalah lebih keras berbanding kesemua 272 meteor yang disenaraikan dalam katalog Pusat Kajian Objek Berhampiran Bumi yang dikeluarkan NASA.
“Tertarik dengan kesimpulan ini, saya menubuhkan sebuah pasukan untuk ekspedisi selama dua minggu bagi mencari serpihan meteor pada kedalaman 1.7 kilometer di dasar lautan.

“Kami memiliki bot dan pasukan termasuk beberapa profesional berpengalaman serta berkelayakan dalam ekspedisi lautan,” ujarnya.
Tambah Loeb, terdapat kemungkinan meteor tersebut adalah keras kerana ia merupakan objek tiruan dan dilancarkan berbilion-bilion  tahun lalu dari tamadun yang jauh. – Agensi


Lautan jemaah luar biasa penuhi Tanah Suci awal Ramadan
Oleh KOSMO!

27 Mac 2023, 9:01 pm
PETALING JAYA – Lebih sejuta umat Islam membanjiri Tanah Suci Mekah untuk melakukan ibadah umrah bermula 1 Ramadan dan jumlah itu terus bertambah sehingga ke hari ini.
Suasana meriah itu dikongsikan menerusi akaun TikTok @andalusiasenawang pagi tadi, apabila kelihatan seperti lautan manusia sehingga menyebabkan keadaan di Tanah Suci menjadi sesak.
“Ini situasi di Masjidil Haram, orang melakukan tawaf, orang melakukan ibadah umrah di bulan Ramadan ini padahal masih awal Ramadan sudah penuh sesak seperti ini.
“Bermula dari solat subuh tadi, ada sebilangan jemaah yang tidak dapat masuk ke Masjidil Haram disebabkan keadaan di dalam terlalu padat, penuh luar biasa,” kata seorang pengulas video tersebut.
Katanya lagi, keadaan sesak itu turut menyukarkan sebahagian besar jemaah yang ingin memasuki ruangan di bahagian bawah untuk melakukan ibadah tawaf.
“Yang mana masih ada ruang pun hanya di bahagian atas, orang-orang yang melakukan tawaf hanya boleh masuk di bahagian atas, bahagian bawah sudah terlalu padat,” kongsinya.

Dalam pada itu, individu tersebut turut meramalkan keadaan akan lebih sesak menjelang 10 hari terakhir Ramadan kerana ketika itu ramai yang mahu berpuasa dan melakukan ibadah umrah di Tanah Suci di samping mengejar malam lailatulqadar. – KOSMO! ONLINE


Saintis rungkai misteri rangka makhluk asing
Oleh KOSMO!

27 Mac 2023, 9:00 pm
SANTIAGO, Chile – Saintis telah merungkai misteri penemuan sebuah rangka ganjil berukuran 15 sentimeter di rantau Amerika Selatan dan menolak teori ia bangkai makhluk asing, lapor akhbar Daily Star semalam.
Rangka mumia berkepala kon dipanggil ‘Ata’ itu ditemui di dalam sebuah gereja terbiar di La Noria di Gurun Atacama, Chile pada 2003 oleh pemburu harta karun, Oscar Muno.
Ketika ditemui, rangka itu dilaporkan disimpan dalam kantung kulit dan dibungkus menggunakan kain putih yang diikat dengan reben.
Penemuan itu telah mengelirukan saintis-saintis selama lebih sedekad kerana bentuk kepalanya, saiz badan dan fakta rangka itu mempunyai hanya 10 tulang  rusuk berbanding 12 tulang rusuk manusia.
Ramai menyangka bahawa ia mungkin janin manusia tetapi teori tersebut turut disangkal bersama-sama dakwaan bahawa ia adalah makhluk asing.
Teori makhluk asing itu didorong sebuah dokumentari yang memaparkan Ata pada 2013.

Rangka itu pada awalnya dianggap kuno tetapi analisis pada 2012 membuktikan bahawa ia sebenarnya berasal dari tahun 1970-an.
Saintis dari Universiti Stanford di San Francisco dan Universiti California mendapati rangka itu adalah mayat seorang bayi yang meninggal dunia sekitar 40 tahun lalu.
Bayi itu mengalami beberapa keadaan genetik yang dipercayai menyumbang kepada struktur luar biasa tulangnya.
Saintis percaya bayi itu meninggal dunia sejurus selepas dilahirkan atau dilahirkan secara pramatang.
Penyelidikan ke atas Ata diterbitkan dalam laporan mengenai Penyelidikan Genom yang menyerlahkan mutasi yang dikaitkan dengan displasia iaitu pertumbuhan tidak normal yang kadangkala boleh menjadi kanser. – Agensi


27 ditahan, cubaan sindiket dadah lari atas bumbung flat digagalkan
Oleh AZMI NORDIN

27 Mac 2023, 8:52 pm
KUALA LUMPUR – Seramai 27 individu dipercayai ahli sindiket pengedaran dadah ditahan selepas menjadikan empat buah rumah sewa sebagai pusat aktiviti edar dadah dalam serbuan di tingkat empat flat Jinjang Baru, di sini, pagi tadi.
Pemangku Ketua Polis Kuala Lumpur, Datuk Yahaya Othman berkata, Bahagian Siasatan Jenayah Narkotik Daerah (BSJND) Sentul dan Kuala Lumpur telah menjalankan risikan terhadap satu sindiket pengedaran dadah yang bergerak aktif di kawasan daerah ini.
Katanya, operasi pukul 5 pagi hingga 10 pagi tadi terhadap sindiket tersebut dilancarkan dengan bantuan Jabatan Bomba Dan Penyelamat (JBPM) untuk menangkap 19 suspek yang melarikan diri ke atas bumbung dan memecahkan pintu rumah yang tebal.
“Dalam operasi itu, seramai sembilan lelaki dan seorang wanita diberkas di bawah Seksyen 3(1) Akta Dadah Berbahaya (Langkah-Langkah Pencegahan Khas) 1985 kerana disyaki terlibat dengan aktiviti pengedaran dadah.
“Hasil serbuan ke atas kawasan tersebut juga telah menangkap seorang lelaki di bawah Seksyen 39B ADB 1952, dua lelaki di bawah Seksyen 39A(1) ADB 1952, 13 lelaki di bawah Seksyen 12 (2) ADB 1952 dan seorang lelaki di bawah Seksyen 15(1)(a) ADB 1952.
“Kesemua suspek merupakan warga tempatan berusia antara 23 hingga 40 tahun dan dibawa ke Ibu Pejabat Polis Daerah Sentul untuk siasatan dan tindakan lanjut,” katanya dalam kenyataan hari ini.

Menurut Yahaya, turut dirampas 59.44 gram methamphetamin manakala lain-lain rampasan melibatkan dua buah kereta jenis Perodua Myvi, sebuah motosikal jenis Yamaha Y15, beberapa barang kemas dan wang tunai berjumlah RM603.
Dalam pada itu, ujian saringan air kencing mendapati kesemua suspek positif amphetamine dan methamphetamine serta mempunyai rekod jenayah berkaitan dadah.
“Siasatan lanjut masih diteruskan untuk mengenal pasti ahli sindiket yang terlibat dan sumber bekalan diperolehi. Kesemua ditangkap akan ditahan reman pada esok,” ujarnya.
Justeru itu, kes disiasat di bawah Seksyen 39B Akta Dadah Berbahaya 1952, Seksyen 39(A)(1) Akta Dadah Berbahaya 1952, Seksyen 12(2) Akta Dadah Berbahaya 1952, Seksyen 15(1)(a) Akta Dadah Berbahaya 1952, Seksyen 3(1) Akta Dadah Berbahaya (Langkah – Langkah Pencegahan Khas) 1985 dan Bahagian III Akta Dadah Berbahaya (Pelucuthakan Harta) 1988.
Hasil dari tangkapan dan rampasan tersebut, polis berjaya menumpaskan sindiket pengedaran dadah yang bergerak aktif di kawasan Sentul sejak enam bulan lalu.- KOSMO! ONLINE.


Tahap rasuah penguat kuasa semakin kronik, membimbangkan
Oleh Abdul Rahman Razali

27 Mac 2023, 7:24 pm
Tahap rasuah penguat kuasa semakin kronik, membimbangkan | 15 MINIT MMTV 27 MAC 2023


Peniaga sedekah roti john, kebab ‘bersihkan’ nama
Oleh NOR AINNA HAMZAH

27 Mac 2023, 8:36 pm
REMBAU – Sepasang suami isteri yang mencari rezeki dengan berniaga kebab, tortilla dan roti john sejak lima tahun lalu, nekad bersedekah hari ini.
Ia brtujuan bagi membersihkan nama setelah terdapat hantaran tular mendakwa jualan roti john di lokasi bazar perniagaan mereka hanya terdapat sayur sahaja.
Muhammad Izzudin Tajuddin, 30, dan isterinya, Atikah Ab Dollah, 28, berasa sedih dan terasa lebih-lebih lagi pemilik media sosial berkenaan turut menyatakan laksa yang dijual, kuahnya sudah basi.
Menurut Atikah yang merupakan bekas pelajar Institut Kemahiran MARA (IKM), di gerai jualan mereka sememangnya ada menjual laksa, kuih-muih serta lauk pauk yang dihantar oleh kenalan lain bagi sama-sama memberi peluang mencari rezeki.
“Jadi, bila baca hantaran yang tular itu, saya sedih dan terasa. Saya hantar pesanan di Facebook beliau, namun dia juga tidak dapat menyatakan dengan jelas gerai yang dibelinya.
“Fikir punya fikir, kami nekad untuk membersihkan nama dengan bersedekah 30 roti john dan 30 kebab petang ini. Untuk yang membuat hantaran pun ada, tapi masih belum datang bagi mengambil ganti rugi ini,” katanya ketika ditemui di bazar berhampiran Pejabat Majlis Daerah Rembau, di sini, hari ini.

Bagi Muhammad Izzudin pula, dia yang merupakan pelajar Kolej Yayasan Pahang bagi kursus bakeri dan pastri berasa agak terkejut dengan hantaran berkenaan lebih-lebih lagi bahan yang digunakan bagi roti john iaitu daging serta ayam diletakkan sebanyak dua kali ganda.
Menurutnya, dia menggunakan resepi yang diambil dari Turki serta disesuaikan dengan masyarakat setempat apabila daging yang digunakan sudah dimasak bersama rempah.
“Sebelum ini kami meniaga nasi lemak berlauk RM2 di Pekan Rembau, namun, kali ini kami meniaga menu roti john, kebab dan air soya pula. Ikutkan, menu ini memang kami sudah usahakan sejak perintah kawalan pergerakkan (PKP) dahulu dengan berniaga di rumah di Pulau Mampat.
“Malah, asal nama kedai Ketojohn juga dengan mengabungkan nama kebab, tortilla serta roti john. Kami harap agar pembeli juadah bazar ramadan sekiranya terdapat sebarang kesilapan dari penjual dapat terus berhubung dengan penjual bagi tujuan penambahbaikan,” katanya. – KOSMO! ONLINE


Jemaah umrah diingatkan jangan asyik bergambar
Oleh KOSMO

27 Mac 2023, 7:00 pm
MEKAH – Kementerian Haji dan Umrah menyeru pengunjung dua masjid suci  menghormati kesucian lokasi tersebut dan berpegang teguh pada akhlak yang baik ketika mahu merakam gambar, lapor akhbar Saudi Gazette semalam.
Tambah kementerian berkenaan, pengunjung tidak seharusnya asyik bergambar, sebaliknya perlu memberi tumpuan kepada ibadah mereka.
Antara yang turut diminta oleh kementerian sama adalah jemaah tidak seharusnya memaparkan wajah individu lain dalam gambar peribadi tanpa kebenaran mereka.
Jemaah juga perlu mengelak daripada berhenti semata-mata untuk merakam gambar sehingga menyebabkan berlakunya kesesakan.
Dalam pada itu, Presidensi Umum bagi Dua Masjid Suci turut menganjurkan lawatan turun padang bagi memastikan sistem perkhidmatan yang disediakan kepada pengunjung berada dalam keadaan baik. – Agensi


Dituduh memandu mabuk, Haidar Hasanudin bersihkan nama
Oleh KOSMO!

27 Mac 2023, 4:25 pm
PETALING JAYA – Pelakon Haidar Hasanudin tampil menjelaskan situasi sebenar yang berlaku terhadapnya selepas terlibat dalam sebuah kemalangan jalan raya sekitar dua minggu lalu sehingga mengakibatkan dirinya dituduh memandu di bawah pengaruh alkohol.
Menerusi kenyataan media yang dikeluarkan peguam mewakilinya, Peguambela dan Peguamcara Shaharudinali Azfarazmi & Co, Haidar menjelaskan tohmahan tersebut ditularkan oleh pihak yang terlibat dalam kejadian tersebut bersamanya pada 15 Mac lalu.
“Anak guam kami menafikan sekerasnya bahawa dia memandu di bawah pengaruh minuman memabukkan. Dia sudah memberikan segala kerjasama kepada polis.
“Bahkan dia tidak pernah ditangkap, ditahan reman atau disiasat kononnya atas kesalahan memandu di bawah pengaruh alkohol,” kata kenyataan media tersebut.
Kemalangan melibatkan Haidar dan pihak tersebut tidak melibatkan sebarang kecederaan mahupun korban jiwa, tetapi hanya mengalami kerosakan terhadap kedua-dua buah kenderaan.
Selepas kemalangan, pelakon itu sudah pun menyelesaikan masalah tersebut dengan membuat laporan polis untuk urusan tuntutan ganti rugi pembaikan kenderaan daripada syarikat insurans.

“Anak guam kami dengan penuh tanggungjawab mengakui kesilapannya terhadap individu yang terlibat, memohon maaf dan sudah melaporkan kejadian tersebut kepada polis mengikut saluran undang-undang yang benar.
“Walaubagaimanapun, anak guam kami kemudian dihubungi pihak tersebut yang meminta berjumpa bagi menyelesaikan kos pembaikan kenderaan dengan cara membayar ganti rugi tanpa melibatkan polis.
“Anak guam kami tidak bersetuju dan meminta pihak itu mengikut saluran undang-undang yang betul,” tambahnya.
Berasa terancam, Haidar kemudian membuat laporan polis kerana berasakan terdapat unsur-unsur ugutan daripada individu itu yang berang apabila permintaannya untuk menyelesaikan perkara tersebut mengikut kemahuannya tidak dilayan.
“Akibat tidak memenuhi permintaan tersebut, individu itu bertindak menerbitkan perkongsian dalam beberapa platform media sosial dengan memuat naik gambar-gambar, video dan ucapan fitnah kononnya Haidar memandu dalam keadaan separa sedar.
“Lebih mengeruhkan keadaan, individu itu menghubungi beberapa rakan artis dan media dengan tujuan menjatuhkan reputasi Haidar,” katanya lagi.
Justeru, pelakon telefilem Angah itu menyerahkan kepada peguam yang dilantik untuk meneruskan apa-apa tindakan terhadap pihak terbabit. – KOSMO! ONLINE


Anak perempuan hantar makanan, peluk bapa dalam lokap
Oleh KOSMO!

27 Mac 2023, 5:06 pm
JAKARTA  – Sebuah klip video tular di media sosial Indonesia memaparkan senario menyayat hati anggota polis membuka pintu penjara supaya seorang kanak-kanak dapat memeluk bapanya, lapor laman berita Kompas semalam.
Video itu dimuat naik dalam akaun Instagram @undercover.id kelmarin.
Seorang tahanan bernama Aceng cuba memeluk anak perempuannya tetapi dihalang oleh jeriji besi.
Seorang anggota polis yang berada di lokasi kejadian kemudian membuka pintu lokap dan membenarkan lelaki itu memeluk anaknya.
Ketua Polis Daerah Muaro Jambi, Muharman Artha mengesahkan kejadian itu berlaku di Balai Polis Maro Sebo.
Ketua Polis Maro Sebo, Wiwik Utomo berkata, pintu lokap dibuka oleh anggotanya yang bernama Bripka Handoko pada Jumaat lalu sebelum waktu berbuka puasa.

“Jumaat lalu, kanak-kanak itu datang bersama abangnya untuk menghantar makanan kepada bapa mereka. Kebetulan rumah suspek tidak jauh dari balai polis, sekitar lapan hingga 10 minit perjalanan,” kata Handoko.
Menurut Handoko, Aceng ditahan selama lapan hingga 10 hari atas kes kecurian. Dia berasa kasihan apabila melihat keluarga itu dan terus membuka pintu lokap.
Handoko mengakui telah melanggar etika kepolisian dengan membuka pintu sel.
“Walaupun saya salah, saya bersedia menerima akibat undang-undang,” kata Handoko. – Agensi


Jawatankuasa ditubuh kaji keperluan kursus praperkahwinan pasangan bukan Islam
Oleh HARRITH HISHAM

27 Mac 2023, 6:01 pm
KUALA LUMPUR – Kementerian Pembangunan Wanita, Keluarga dan Masyarakat (KPWKM) akan menubuhkan satu jawatankuasa untuk mengkaji kewajiban kursus praperkahwinan bagi pasangan bukan Islam di negara ini.
Timbalan Menterinya, Aiman Athirah Sabu berkata, perkara itu akan dikaji sebelum dibentangkan kepada Kabinet pada masa akan datang.
Menurutnya, kursus tersebut adalah bagi memastikan pasangan yang ingin berkahwin dibekalkan dengan ilmu kekeluargan.
“Bagi cadangan mewajibkan kursus ini kepada pasangan bukan Islam, kementerian sedang dalam proses penyedian kertas cadangan menubuhkan jawatankuasa.
“Jawatankuasa ini akan mengkaji kebolehlaksanaan perkara tersebut sebelum dibawa kepada Kabinet,” katanya pada sesi menggulung perbahasan Usul Menjunjung Kasih Titah Diraja di Dewan Negara, di sini hari ini.
Mengulas lanjut, Aiman Athirah berkata, Lembaga Penduduk dan Pembangunan Keluarga Negara (LPPKN) kini mempunyai satu kursus baharu berkaitan praperkahwinan iaitu SmartStart.

“Ia merupakan modul yang ditambah baik daripada modul asal, menyediakan kaedah pelaksanaan secara fizikal dan dalam talian.
“Kursus baharu ini hanya mula ditawarkan mulai tahun 2023,” ujarnya. – KOSMO! ONLINE


STPM perlu diteruskan, tiada keperluan mansuh
Oleh HARRITH HISHAM

27 Mac 2023, 4:36 pm
KUALA LUMPUR – Cadangan memansuhkan pendidikan tingkatan enam dan Sijil Tinggi Persekolahan Malaysia (STPM) adalah tidak wajar dan tiada keperluan ketika ini.
Menteri Pendidikan, Fadhlina Sidek berkata, peperiksaan STPM yang ditawarkan Kementerian Pendidikan (KPM) adalah selaras dengan Akta Pendidikan 1996 dan mesti diteruskan.
“Kewujudannya bertujuan memastikan murid peringkat menengah atas mendapat kualiti pendidikan setanding piawaian antarabangsa kerana STPM diiktiraf Cambridge Assessment International Education.
“Semua universiti awam (UA) di negara kita mengiktiraf kelulusan ini, malah lebih 2,000 universiti seluruh dunia turut mengiktiraf sijil STPM.
“Jadi lulusan tingkatan enam ini boleh melanjutkan pelajaran ke mana-mana sahaja dalam negara, luar negara, Amerika Syarikat, semua negara Komanwel dan negara Asia Barat,” katanya.
Beliau berkata demikian pada sesi menggulung perbahasan Usul Menjunjung Kasih Titah Diraja di Dewan Negara, di sini hari ini.

Terdahulu, Datuk Dr. Dominic Lau Hoe Chai mencadangkan kerajaan agar memansuhkan STPM dan menggantikannya dengan program matrikulasi.
Mengulas lanjut, Fadhlina berkata, pendidikan tingkatan enam mempunyai sasaran dan matlamat tersendiri berbanding program matrikulasi dan Ijazah Sarjana Muda Perguruan Malaysia. – KOSMO! ONLINE


Gadis hafal, tulis al-Quran dalam masa 4 bulan
Oleh KOSMO!

27 Mac 2023, 5:30 pm
NEW DELHI  – Seorang ahli kaligrafi dari kawasan terpencil di daerah Ganderbal, wilayah Kashmir berkebolehan menulis kitab suci al-Quran menggunakan tulisan tangan, lapor laman berita Wion News semalam.
Salima yang merupakan seorang pelajar kolej berusia 22 tahun pada awalnya menghafal al-Quran sebelum mampu menulisnya dengan tulisan tangan.
Dia telah menjadi suri teladan kepada bukan sahaja penduduk kampungnya, tetapi seluruh masyarakat Islam di wilayah Kashmir.
Tulisan tangan Salima cantik dan sentiasa dihargai oleh guru serta keluarganya.
Seni kaligrafi Salima yang sempurna membuatkan ia kelihatan  tidak ditulis olehnya sebaliknya seperti cetakan komputer.
Datuk dan nenek Salima memainkan peranan utama dalam memupuk  minat cucu mereka kepada seni khat serta penulisan al-Quran.

“Saya bersyukur kepada Allah yang memberi keupayaan kepada saya untuk menulis al-Quran. Datuk dan nenek sentiasa mahu saya dan adik-beradik membaca dan menulis al-Quran.
“Saya agak khuatir jika melakukan kesilapan semasa menulis al-Quran. Jadi saya pergi bertemu Maulana untuk memeriksa tulisan saya sekali-sekala dan mereka tidak mengesan kesilapan,” katanya.
Salima mengambil masa empat bulan untuk menyelesaikan penulisan kitab suci al-Quran. Seluruh kampung berbangga dengan pencapaiannya dan berkata bahawa Salima telah membawa kemuliaan kepada masyarakat Gujjar.
Salima kini merancang untuk menterjemahkan al-Quran ke dalam bahasa ibundanya, Gojri bagi memudahkan masyarakatnya memahami al-Quran. – Agensi


Malaysia, Kemboja bincang pelbagai isu berkepentingan – Anwar
Oleh MUHAMMAD NAJIEB AHMAD FUAD

27 Mac 2023, 5:02 pm
PETALINGA JAYA – Malaysia dan Kemboja membincangkan pelbagai isu berkepentingan bersama selain meneroka peluang kerjasama baharu dan memperkukuhkan jalinan hubungan sedia ada di antara kedua-dua negara.
Perdana Menteri Datuk Seri Anwar Ibrahim berkata, pertemuan bersama Perdana Menteri Kemboja, Hun Sen membuka peluang kepada kedua-dua negara mengutarakan pendapat serta bertukar pandangan.
“Pertemuan ini memberi peluang untuk mengutarakan dan membincangkan isu-isu mendesak yang memerlukan kerjasama dua hala berkepentingan seperti pendidikan dan industri makanan halal sementelahan meneroka peluang kerjasama baharu bagi memperkukuhkan lagi jalinan hubungan kedua-dua negara,” katanya melalui hantaran di Facebook, hari ini.
Katanya, pada pertemuan itu juga turut disaksikan pemeteraian dua Memorandum Persefahaman (MoU) di antara Malaysia dan Kemboja berkaitan pekerja negara itu dan berharap usaha ini mampu memperkasakan lagi kerjasama kedua-dua negara dalam sektor perburuhan.
Terdahulu, pada lawatan itu delegasi Malaysia dirai dalam satu upacara sambutan rasmi di Peace Palace sebelum mengadakan pertemuan dengan Hun Sen. – KOSMO! ONLINE


Naik bas 12,000 kilometer rentas 22 negara
Oleh KOSMO

27 Mac 2023, 6:36 pm
NEW DELHI –  Sebuah syarikat ekspedisi dari India, Adventures Overland bakal melancarkan perkhidmatan digelar ‘perjalanan bas paling jauh di dunia’ yang menawarkan laluan dari Istanbul ke London, lapor stesen penyiaran CNN.
Dijadual  bertolak pada 7 Ogos tahun ini, bas berkenaan menawarkan trip selama 56 hari kepada 30 penumpang. Mereka akan merentasi 22 negara bermula dari Istanbul merentasi  rantau Balkan, Eropah Timur, Scandinavia dan Eropah Barat sebelum berakhir di ibu kota Britain.
Antara pengembaraan sejauh 12,000 kilometer yang menanti penumpang adalah perjalanan menaiki feri ke Teluk Finland, lawatan ke North Cape yang merupakan lokasi paling utara di Benua Eropah serta pelayaran sepanjang Fjords Norway.
Pakej keseluruhan berharga AS$24,300 (RM107,671) itu termasuk sarapan harian di samping 30 makan tengah hari dan makan malam serta penginapan di hotel.
Meskipun  menaiki bas tidak menjadi pilihan sebilangan orang,  perkhidmatan dinamakan Bus to London itu menggunakan bas mewah yang direka untuk perjalanan selesa dan jarak jauh.
Penumpang boleh berehat di tempat duduk boleh laras dengan ruang kaki yang luas sambil menggunakan port AUX serta USB, dulang boleh lipat serta pemegang cawan dan botol. Setiap penumpang juga dibenarkan membawa dua beg pakaian bersaiz penuh bersama mereka.

“Laluan di setiap negara telah disemak untuk memastikan perjalanan  lancar supaya peserta Bus to London boleh menaiki kenderaan ini dengan perasaan yakin dan selamat.
“Kami juga bertanggungjawab menguruskan semua urusan dokumentasi, kertas kerja, visa dan permit bagi memastikan fokus penumpang hanya ditumpukan kepada menikmati pengalaman perjalanan,” kata pengasas Adventures Overland, Tushar Agarwal.
Menurut Guinness World Records, rekod semasa bagi laluan bas terjauh di dunia adalah 6,200 km yang menghubungkan Lima di Peru ke Rio de Janeiro, Brazil. – Agensi


Inflasi dijangka naik ekoran trend tinggi persiapan Aidilfitri
Oleh AMREE AHMAD

27 Mac 2023, 5:39 pm
PUTRAJAYA- Kadar inflasi pada bulan ini dan bulan depan dijangka melonjak susulan sentimen trend pembelian pengguna melakukan persiapan menjelang Hari Raya Puasa.
Kebimbangan tersebut disuarakan Menteri Ekonomi, Rafizi Ramli pada sidang akhbar mengenai Indeks Harga Pengguna Februari 2023 di kementeriannya, di sini hari ini.
“Kami (Kementerian Ekonomi) amat berdebar menunggu kadar inflasi Mac dan April yang mungkin naik sedikit ekoran permintaan tinggi konsumer sepanjang Ramadan,” katanya tadi.
Terdahulu, beliau memaklumkan inflasi pada bulan lalu akhirnya menunjukkan keadaan kembali mereda selepas tempoh enam bulan mencapai tahap kemuncak.
“Situasi tersebut menunjukkan buat kali pertama selama enam bulan berturut-turut mereda daripada kemuncak yang direkodkan pada September 2022, iaitu 4.5 peratus.
“Sehubungan itu, purata kadar inflasi nasional sepanjang tahun ini akan menepati ramalan sekitar 3.3 peratus dan mungkin boleh turun lagi kepada 3.1 peratus,” jelasnya.

Mengulas lanjut, Rafizi menjangkakan sentimen pembelian pengguna melakukan persiapan Aidilfitri akan mempengaruhi pasaran harga barangan domestik lebih ketara.
“Saya dan para pegawai kementerian serta pihak DOSM juga bimbang selain berdebar tunggu angka terkini inflasi seperti orang tunggu gaji hendak masuk,” jelasnya. – KOSMO! ONLINE


Lelaki dera anak tiri sebab tak ikut cakap
Oleh SYED AZLAN SAYID HIZAR

27 Mac 2023, 5:06 pm
ARAU – Seorang lelaki ditahan reman selama empat hari bermula hari ini selepas dipercayai mendera anak tirinya yang berusia enam tahun.
Ketua Polis Daerah Arau, Superintendan Ahmad Mohsin Md. Rodi berkata, pihaknya menerima laporan daripada pengurusan sebuah tadika mengenai kejadian yang berlaku di Kampung Alor Lanchan, Jejawi di sini semalam.
Katanya, pada 22 Mac lalu, seorang kakitangan tadika membuat pemeriksaan terhadap tubuh mangsa dan menemui beberapa kesan lebam lama serta baharu.
“Mangsa mendakwa dipukul suspek yang juga bapa tirinya kerana tidak mengikut kata-katanya sebelum pihak pengurusan menghubungi ibu mangsa.
“Hasil siasatan mendapati mangsa anak sulung daripada tiga beradik dan merupakan anak tiri kepada suspek,” katanya dalam kenyataan di sini hari ini.
Tambah Ahmad Mohsin, permeriksaan mendapati terdapat kesan parut lama pada bahagian belakang, kedua-dua belah tangan, kedua-dua belah paha serta pipi kanan mangsa.

“Doktor mengesahkan tiada kesan kecederaan atau parut pada badan ibu mangsa dan dua adiknya lain.
“Susulan itu, polis menahan bapa tiri mangsa yang berusia 34 tahun. Ujian air kencing mendapati suspek positif dadah jenis methamphetamine,” jelasnya.
Kes disiasat di bawah Seksyen 31(1)(a) Akta Kanak-Kanak 2001 dan Seksyen 15(1)(a) Akta Dadah Berbahaya 1952. – KOSMO! ONLINE


Wanita kahwin tiga, tinggal sebumbung
Oleh KOSMO

27 Mac 2023, 6:00 pm
DODOMA, TANZANIA – Seorang wanita di  Tanzania mengundang kontroversi  kerana mengaku  dia memiliki tiga orang suami dan tinggal sebumbung dengan mereka, lapor laman berita Tuko kelmarin.
Wanita   dikenali sebagai Nellie itu mengaku menjadi ‘pemegang rekod’ di kejiranannya kerana mengahwini tiga lelaki.
“Saya telah tinggal bersama tiga suami ini selama tiga tahun.
“Saya dahulunya mempunyai seorang suami yang kemudian meninggal dunia disebabkan kemalangan jalan raya.
“Selepas itu, saya hanya tinggal bersama saudara lelaki mendiang yang akhirnya membuatkan saya jatuh cinta kepadanya,” kata Nellie sambil merujuk kepada salah seorang suaminya, Hassan.
Tiga suami Nellie iaitu Jimmy, Danny dan Hassan tidak mempunyai pilihan selain menjadi rakan baik kerana tinggal bersama di bawah satu bumbung.

Menurut Nelli, dia berkenalan dengan Danny ketika lelaki itu baru tamat belajar dan belum mendapat pekerjaan.
Jimmy pula ditemui ketika sedang duduk bersendirian kerana tertekan dengan masalah cinta.
Pengakuan Nellie itu menjadi perbincangan hangat yang turut mendapat perhatian seorang peguam yang berkata,  tindakan wanita berkenaan adalah menyalahi undang-undang.
Peguam tersebut, Nicodemus Agweyo berkata, tidak seperti poligami yang sah di sisi undang-undang, poliandri sebaliknya merupakan satu kesalahan.
“Jika seorang wanita didapati berkahwin dengan lebih daripada seorang lelaki, dia berdepan hukuman penjara tidak lebih tiga tahun,” katanya kepada Ayo TV.
Tambahnya, klausa itu adalah jelas dan tidak menawarkan hukuman alternatif seperti pembayaran denda. – Agensi


Hui Ying mohon maaf, tidak duga terima soalan ke-16
Oleh HARRITH HISHAM

27 Mac 2023, 4:00 pm
PETALING JAYA – Timbalan Menteri Pendidikan, Lim Hui Ying memohon maaf kerana gagal menyediakan jawapan bagi pertanyaan sesi jawab lisan di Dewan Rakyat, hari ini, disebabkan ia melebihi bilangan maksimum soalan.
Pegawai Tugas-tugas Khas kepada Timbalan Menteri Pendidikan, Lim Swee Kuan berkata, kebiasaannya proses penyediaan jawapan lisan dibuat berdasarkan bilangan maksimum soalan iaitu antara 11 hingga 13 soalan dalam tempoh 90 minit.
Menurut Swee Kuan, taklimat secara terperinci akan diberikan kepada Menteri atau Timbalan Menteri untuk menjawab 15 soalan pertama.
“Pihak kami telah menyediakan jawapan terperinci bagi 3 soalan iaitu soalan ke-4, ke-8 dan ke-11.
“Timbalan Menteri juga telah menjawab kesemua 3 soalan seperti kelaziman di Dewan Rakyat, pada sesi pagi hari ini. Tanpa diduga, kami menerima soalan ke-16 pada pukul 11.35 pagi,” katanya dalam kenyataan, hari ini.
Dalam pada itu, kata beliau, pihaknya akan mengambil langkah yang lebih proaktif untuk mengelak perkara seperti itu berlaku lagi. – KOSMO! ONLINE


[VIDEO] Peniaga ‘geng plastik hitam’ sorok nasi bungkus dalam mesin basuh
Oleh ROHANA MOHD. NAWI

27 Mac 2023, 4:14 pm
BACHOK – Seorang wanita diberi amaran oleh pihak berkuasa yang menemui 20 bungkus nasi lauk ayam disembunyikan di dalam mesin basuh semasa operasi membanteras individu ponteng puasa di rumahnya di Tangok di sini semalam.
Perbuatan itu dikesan oleh Pejabat Agama Jajahan Bachok dan Majlis Daerah Bachok dalam operasi yang bermula pukul 10 pagi hingga 12 tengah hari.
Pegawai Agama Jajahan Bachok, Suratemi Mat Yusof berkata, wanita berusia dalam lingkungan 40-an yang juga merupakan pemilik rumah tersebut dikesan menjual makanan kepada individu ponteng puasa semasa pihaknya melakukan pemantauan selepas menerima maklumat daripada orang awam.
Menurutnya, pemeriksaan ke atas rumah itu kemudiannya menemui lebih 20 bungkus nasi disembunyikan di dalam mesin basuh dan ayam yang sudah diperap di dalam tandas.
“Selain itu, kita turut menjumpai bungkusan teh O ais berada di dalam sebuah bilik yang dipercayai untuk dijual bersama nasi berlauk ayam itu.
“Siasatan lanjut mendapati, wanita terbabit mengaku menjual nasi itu kepada individu ponteng puasa. Mereka akan datang ke rumahnya untuk mengambil makanan tersebut,” katanya ketika dihubungi pemberita hari ini.

Suratemi memberitahu, pihaknya mengambil tindakan dengan memberi amaran dan menasihati wanita terbabit agar tidak mengulangi kesalahan sama.
Katanya, selain itu, peniaga itu juga akan dipanggil untuk sesi kaunseling agar tidak menjual makanan pada waktu siang sepanjang bulan Ramadan.
“Tiada tangkapan dibuat dalam serbuan itu kerana pelanggan kepada wanita terbabit sempat melarikan diri apabila menyedari kehadiran pihak berkuasa,” katanya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Hujan lebat, ribut petir di utara Semenanjung petang ini
Oleh KOSMO!

27 Mac 2023, 3:51 pm
PETALING JAYA – Ribut petir, hujan lebat dan angin kencang dijangka melanda lima negeri terutamanya di kawasan utara Semenanjung pada petang ini.
Jabatan Meteorologi (MetMalaysia) dalam kenyataan di Facebook memaklumkan, antara negeri berisiko adalah Kedah (Baling, Kulim dan Bandar Baharu) serta seluruh negeri Pulau Pinang.
Selain itu, keadaan cuaca buruk yang sama turut diramal melanda Perak (Kerian, Larut, Matang Dan Selama, Hulu Perak, Kuala Kangsar, Kinta, Perak Tengah, Kampar, Hilir Perak, Batang Padang dan Muallim), petang ini.
“Hujan lebat serta ribut petir turut dijangka berlaku di sekitar Jerantut, Pahang serta Tawau, Sabah.
“Keadaan ini diramal berlarutan sehingga pukul 7 petang hari ini,” katanya. – KOSMO! ONLINE


Polis minta orang ramai bantu kesan Syafiq Raj
Oleh DIYANATUL ATIQAH ZAKARYA

27 Mac 2023, 3:50 pm
MELAKA – Polis memburu seorang lagi suspek kes bunuh pesara yang dirempuh sehingga mati gara-gara menegur muzik dipasang dua individu di dalam sebuah kereta terlalu kuat di Plaza Pandan Malim di sini, 27 Februari lalu.
Ketua Polis Daerah Melaka Tengah, Asisten Komisioner Christopher Patit berkata, suspek dikenali sebagai Syafiq Raj Kalai berusia 27 tahun yang masih bebas sehingga sekarang.
“Kita masih giat memburu Syafiq Raj bagi membantu siasatan di bawah Seksyen 307 Kanun Keseksaan kerana dipercayai terlibat dalam kes bunuh seorang pesara dalam kejadian di Plaza Pandan Malim pada 27 Februari lalu.
“Pada hari kejadian seorang lelaki iaitu salah seorang suspek telah berjaya ditangkap di kawasan Ayer Keroh dan kita telah merampas sebuah telefon bimbit serta pakaian yang dipakai semasa kejadian,” katanya dalam satu kenyataan akhbar dikeluarkan di sini, hari ini.
Ujarnya, justeru pihaknya meminta kerjasama orang ramai yang mempunyai maklumat berkenaan suspek untuk segera memaklumkan kepada pihak polis.
“Maklumat boleh terus disalurkan kepada pegawai penyiasat, Inspektor Ahmad Nazam Md. Shah di talian 012-7221913,” katanya.

Terdahulu, Kosmo! melaporkan seorang pesara maut selepas dirempuh sebuah kereta gara-gara menegur muzik dipasang dua individu di dalam kenderaan tersebut terlalu kuat di Plaza Pandan Malim di sini.
Dalam kejadian pada pukul 2.45 pagi itu, mangsa berusia 57 tahun disahkan meninggal dunia selepas 11 jam bertarung nyawa di Hospital Melaka.
Menurut anak mangsa berusia 20-an, kejadian berlaku selepas dia dan bapanya menegur dua lelaki menaiki kereta jenis Perodua Axia yang memasang muzik terlalu kuat di kawasan rumahnya di Kampung Padang dekat sini.
Dia bagaimanapun tidak menyangka pemandu tersebut bertindak melanggar serta menyeret bapanya sejauh kira-kira 20 meter ke belakang kedai.
Tambahnya, dia juga sempat melihat mangsa berpaut di atas bonet kereta tersebut sebelum terjatuh dalam keadaan berlumuran darah. – KOSMO! ONLINE


Maryam sebak anak masuk sekolah
Oleh NURUL IRDINA SUMALI

27 Mac 2023, 4:14 pm
PETALING JAYA – Pempengaruh terkenal, Maryam Durian Kimchi masih tidak dapat menahan sebak selepas menghantar anak perempuannya berusia tiga tahun ke sekolah dipercayai memasuki hari kelima.
Rakaman video yang dikongsikan oleh suaminya di akaun TikTok, berjaya meraih sebanyak 238,800 tanda suka, 3,805 komen dan 7,666 perkongsian menjadi tular mengundang rasa terharu orang ramai.
Menurut Ryzal, sebagai ibu, Maryam harus kuat kerana anak mereka akan membesar dan mempunyai haluannya sendiri suatu hari nanti.
“Jadi ibu ni kena kuat, hati kena kuat nanti Rina dah besar Rina akan pergi lebih jauh lagi. Dia akan tinggalkan kita, berkahwin.
“Sayang kena kuat nanti sayang menangis, Rina menangis, abang pun menangis, semua tak boleh buat kerja. Hari ini kan hari pertama berpuasa,” pujuk Ryzal.
Maryam yang dilihat teresak-esak menangis di dalam kereta tidak dapat menahan kesedihan melihat satu-satunya anak mereka membesar dan mula bersekolah.

Dalam masa sama, orang-ramai turut memuji cara Ryzal memujuk dan malayan kerenah isterinya. – KOSMO! ONLINE


Tidak perlu selaras tauliah mengajar agama
Oleh KAMALIZA KAMARUDDIN

27 Mac 2023, 3:47 pm
KUALA TERENGGANU – Sijil pentauliahan untuk penceramah agama tertakluk dalam bidang kuasa negeri dan tiada keperluan untuk diselaraskan atau diseragamkan buat masa ini.
Yang Dipertua Majlis Agama Islam dan Adat Melayu Terengganu (Maidam), Datuk Shaikh Harun Shaikh Ismail berkata, setakat ini, urusan agama termasuk pentauliahan mengajar masih mampu diuruskan dengan baik oleh negeri-negeri tanpa sebarang masalah.
Menurutnya, pelaksanaan undang-undang antara Islam di negara ini pada ketika ini mempunyai persamaan antara 98 hingga 99 peratus.
“Semuanya adalah sama kecuali seksyen berbeza termasuk istilah perkataan tertentu sahaja,” katanya di sini hari ini.
Shaikh Harun berkata, larangan hanya kepada pemimpin dan aktivis politik di Terengganu agar tidak menggunakan masjid serta surau bertujuan mengelakkan perpecahan dalam kalangan penduduk tempatan.
“Kita tidak menghalang untuk menyebarkan syiar Islam namun tidak mahu masjid dan surau dijadikan gelanggang politik kepartian.

“Kadang-kadang orang politik ini apabila diberi peluang sejengkal jadi sedepa (berlebihan), sebab itu kena ada tauliah untuk mengajar di masjid dan surau,” katanya.
Penceramah bebas, Ustaz Ahmad Dusuki Abdul Rani sebelum ini dipetik sebagai mencadangkan agar tauliah mengajar diselaraskan di semua negeri kerana bimbang ia akan menjadi punca perpecahan umat Islam di negara ini. – KOSMO! ONLINE


Anwar ucap terima kasih bantu 287 mangsa tipu pekerjaan
Oleh MOHD RIDZAUDDIN ROSLAN

27 Mac 2023, 4:18 pm
PUTRAJAYA- Perdana Menteri, Datuk Seri Anwar Ibrahim merakamkan ucapan terima kasih kepada Perdana Menteri Kemboja, Hun Sen kerana membantu seramai 287 rakyat Malaysia yang menjadi mangsa sindiket penipuan pekerjaan di negara terbabit.
Anwar berkata, Kemboja menjadi antara negara yang membantu Malaysia dalam menyelesaikan isu penipuan pekerjaan.
“Saya mahu mengucapkan terima kasih kepada Kemboja kerana menjadi negara yang membantu (Malaysia) dalam berdepan isu penipuan pekerjaan meskipun ada memberi kesan kepada rakyat mereka.
“Tetapi, Kemboja sangat membantu kita membawa pulang 287 mangsa terlibat.
“Berdasarkan laporan diterima, Kemboja begitu menyerlah dalam memberikan sokongan dan ia amat bermakna buat 100 keluarga mangsa terlibat,” katanya pada sidang akhbar bersama Hun Sen di Kemboja hari ini.
Dalam sidang akhbar sama, Anwar menggalakkan syarikat beras Malaysia untuk mempertimbang pilihan bagi mengimport beras dan kacang gajus dari Kemboja.

“Hun Sen ada memberitahu tentang kejayaan pengeluaran beras di Kemboja, saya tahu ia bukanlah sesuatu yang mudah, namum mereka berjaya meningkatkan penghasilannya.
“Jadi, saya mahu menyeru kepada syarikat beras Malaysia yang mengimport beras untuk mempertimbangkan pilihan mendapatan beras dan kacang gajus dari Kemboja,” jelasnya.
Terdahulu, ketibaan Anwar di Lapangan Terbang Antarabangsa Phnom Penh pagi tadi disambut Menteri Kanan Tugas-Tugas Khas Kemboja bagi Hal Ehwal Islam Datuk Dr. Othsman Hassan selaku Menteri Pengiring mewakili kerajaan Kemboja.
Turut mengiringi Anwar pada lawatan tersebut ialah Menteri Luar Datuk Seri Zambry Abdul Kadir, Menteri Sumber Manusia V. Sivakumar dan Menteri di Jabatan Perdana Menteri (Hal Ehwal Agama) Datuk Dr. Mohd Naim Mokhtar.
Dalam rangka lawatan tersebut, Perdana Menteri dijadual mengadakan kunjungan menghadap ke atas Raja Kemboja, Raja Norodom Sihamoni.
Anwar juga mengadakan pertemuan dua hala dengan Hun Sen bagi membincangkan peluasan kerjasama itu demi mengukuhkan lagi hubungan Malaysia-Kemboja yang telah lama terjalin serta mengadakan bertemu bersama Presiden Senat dan Presiden Dewan Rakyat Kemboja. -KOSMO! ONLINE


Timbalan Menteri Pendidikan disaran letak jawatan selepas gagal sedia jawapan
Oleh HARRITH HISHAM

27 Mac 2023, 3:41 pm
KUALA LUMPUR – Timbalan Menteri Pendidikan, Lim Hui Ying disaran meletakkan jawatan selepas gagal menyediakan jawapan bagi soalan yang dikemukakan Ahli Parlimen Pengkalan Chepa, Datuk Ahmad Marzuk Shaaary.
Ahmad Marzuk berkata, ia susulan tindakan Hui Ying yang seakan tidak mampu menggalas tanggungjawab itu merupakan suatu pembaziran wang kerajaan.
“Saya fikir perkara ini tidak pernah berlaku dalam sejarah Parlimen. Saya meminta Menteri Pendidikan atau Timbalannya menjawab soalan nombor 16. Sayangnya Timbalan Menteri Pendidikan tidak menyediakan jawapan.
“Malah saya juga bertanyakan, jika beliau tidak ada jawapan kepada soalan asal, bolehkah dia menjawab soalan tambahan, namun beliau nampaknya tidak bersedia dan hanya datang untuk memenuhi kerusi di sebelah sana.
“Seseorang timbalan menteri itu perlu hadir ke Dewan Rakyat dengan persediaan,” katanya dalam sidang akbar di Parlimen, di sini hari ini.
Sebelum ini, Hui Ying yang gagal menyediakan jawapan ditegur Timbalan Yang Dipertua Dewan Rakyat, Datuk Ramli Mohd. Nor bahawa perkara terbabit bakal memberi gambaran tidak baik kepada kerajaan.

Sementara itu, Ahmad Marzuk berkata, jawapan kepada soalan dikemukakannya itu sepatutnya sudah disediakan lebih awal dan dibacakan di Dewan Rakyat, hari ini.
“Jawapan sepatutnya sudah ada, tetapi beliau tidak bawa atau baca. Jika nak jadi kerajaan, sepatutnya dua minggu sebelum sidang ini sudah selesai hal jawapan ini,” ujarnya. – KOSMO! ONLINE


Jurutera melayang lebih RM250,000 diperdaya Aminah
Oleh ISWAN SHAFIQ ISA

27 Mac 2023, 4:01 pm
SEBERANG PERAI – Dua jurutera terpaksa ‘berputih mata’ selepas kerugian lebih RM250,000 gara-gara terpedaya dengan sindiket penipuan atau scammer dalam dua kes berasingan di daerah ini pada Rabu dan Jumaat lalu.
Ketua Polis Daerah Seberang Perai Tengah, Asisten Komisioner Tan Cheng San berkata, kes pertama melibatkan seorang mangsa berusia 41 tahun yang mendakwa telah ditipu dalam kes tawaran kerja yang tidak wujud.
Menurutnya, terdahulu, mangsa dikatakan telah melihat tawaran kerja sebagai petugas kemasukan data secara sambilan melalui satu iklan dalam Facebook sebelum menghubungi ejen syarikat terbabit yang dikenali sebagai Aminah menerusi aplikasi WhatsApp.
Beliau berkata, mangsa kemudian ‘diumpan’ sebanyak RM10 untuk setiap tugasan yang diberi dan dijanjikan komisyen sebanyak 20 peratus apabila membuat transaksi pindahan wang seperti diarahkan.
“Disebabkan percaya dengan janji tersebut, mangsa iaitu antara 18 hingga 22 Mac yang lalu telah membuat transaksi atau pindahan wang ke tujuh akaun berbeza sehingga berjumlah RM126,000.
“Namun, apabila tiada sebarang komisyen dibayar seperti dijanjikan, mangsa akhirnya menyedari telah ditipu dan terus membuat laporan polis mengenai penipuan berkenaan,”katanya kepada pemberita, hari ini.

Sementara itu katanya, seorang lagi mangsa yang juga bekerja sebagai jurutera mendakwa diperdaya oleh satu penipuan cabutan bertuah tidak wujud yang menawarkan hadiah sebanyak RM326,000.
Cheng San berkata, mangsa yang berusia 27 tahun sebelum itu telah menerima satu panggilan telefon daripada sebuah syarikat berpangkalan di Hong Kong yang memintanya membuat tekaan lagu untuk menyertai cabutan bertuah berkenaan.
Jelasnya, mangsa sekali lagi dihubungi tidak lama kemudian dan diberitahu telah memenangi cabutan bertuah tersebut, namun, perlu melakukan pembayaran ke tiga akaun berbeza untuk tujuan proses pendaftaran akaun, kemasukan wang dalam negara dan sebagainya.
“Mangsa seterusnya memasukkan wang secara berperingkat-peringkat hingga berjumlah RM125,600 dan menyedari dirinya ditipu selepas suspek dikatakan meminta wang tambahan sebanyak RM50,000 lagi,” katanya yang memberitahu, satu laporan kemudian dibuat berhubung kes tersebut.
Ujar Cheng San, ketika ini, kedua-dua kes itu disiasat di bawah Seksyen 420 Kanun Keseksaan kerana menipu yang memperuntukkan hukuman penjara antara satu hingga 10 tahun selain dikenakan sebatan atau denda. – KOSMO! ONLINE


Kerajaan Pahang cadang bentang RUU Anti Lompat Parti
Oleh NORHAFIZAN ZULKIFLI

27 Mac 2023, 4:04 pm
KUANTAN – Kerajaan Pahang bercadang membentangkan Rang Undang-Undang (RUU) Anti Lompat Parti dalam sidang Dewan Undangan Negeri (DUN) yang akan berlangsung Mei depan.
Menteri Besar Pahang, Datuk Seri Wan Rosdy Wan Ismail berkata, kerajaan negeri perlu mendapatkan sokongan dua pertiga Ahli Dewan Undangan Negeri (ADUN) bagi membentangkan usul berkaitan pindaan Perlembagaan negeri itu.
“Kerajaan sekarang tidak mendapat sokongan dua pertiga daripada wakil rakyat, sekiranya kita mendapat persetujuan daripada mereka, kita akan bentangkanlah.
“Kita adalah cara kita (perbincangan bersama ADUN), kita akan dapatkan persetujuan daripada mereka, kalau mereka setuju kita bentang,”katanya pada majlis Pelancaran Bantuan Prihatin Pahang (BPP) Darjah 1 bagi tahun 2023 bertempat di Sekolah Kebangsaan (SK) Mat Kilau, hari ini.
Menurutnya, kerajaan negeri tidak akan membentangkan RUU terbabit jika tidak mendapat persetujuan dua pertiga wakil rakyat.
Dalam pada itu, beliau berkata, kerajaan negeri memperuntukkan RM42.4 juta bagi BBP iaitu peningkatan RM8 juta berbanding tahun lalu yang akan memberi manfaat kepada 218,193 orang penerima BPP.

“Kerajaan negeri telah memperkenalkan Bantuan Prihatin Pahang bagi membantu rakyat negeri ini menerusi pelbagai bentuk inisiatif melibatkan empat kluster utama iaitu kluster pelajar dan anak muda, kluster golongan B40, kluster masyarakat umum dan kluster pemberian apresiasi.
“Bantuan Prihatin Pahang ini telah dimulakan ketika penularan wabak Covid-19 yang melanda dunia pada awal 2020 tetapi selepas kita memasuk fasa endemik tahun lalu, bantuan ini tetap kita teruskan sehinggalah pada tahun ini,”ujarnya. – KOSMO! ONLINE


‘Saya orang Malaysia, kereta sahaja dari Singapura’
Oleh KOSMO!

27 Mac 2023, 2:58 pm
PETALING JAYA – Seorang lelaki mempersoalkan tindakan seorang individu (si perakam) menegurnya ketika sedang mengisi petrol RON95 pada kenderaan jenis Honda Odyssey dengan nombor pendaftaran Singapura.
Kejadian tersebut berlaku di sebuah stesen minyak di Johor Bahru pada 25 Mac lalu.
Menerusi rakaman yang dikongsikan di Facebook, SG Road Vigilante, lelaki tersebut turut mengakui dirinya merupakan rakyat Malaysia walaupun kenderaan yang digunakan didaftar di negara jiran.
“Tak boleh ke (isi petrol RON95)?,” soal lelaki tersebut.
“Tidak boleh,” jawab si perakam.
“Walaupun saya rakyat Malaysia juga, tak boleh eh?,” balas lelaki itu lagi.

“Tidak. Tidak kira jika awak rakyat Malaysia atau sebaliknya tetapi awak guna kereta Singapura,” jelas si perakam.
Bagaimanapun, lelaki tersebut dilihat seperti tidak berpuas hati dengan teguran individu itu dan dia turut memaklumkan pernah mengisi petrol RON95 pada kenderaan sama di Melaka dan Kuala Lumpur tanpa sebarang masalah sebelum beredar dari stesen minyak terbabit.
Menjengah ke ruangan komen, orang ramai dilihat memberi pelbagai reaksi berbeza termasuk ada yang mengecam tindakan lelaki tersebut.
“Kalau rakyat Malaysia, guna la kereta yang didaftar di Malaysia, kalau berlagak nak pakai kereta luar, ikut undang-undang negara ini,” kata seorang pengguna. – KOSMO! ONLINE


Dewan Rakyat: Sekolah daif, uzur pada skala 6,7 akan diberi keutamaan
Oleh KOSMO!

27 Mac 2023, 3:26 pm
KUALA LUMPUR – Kementerian Pendidikan (KPM) akan memberi keutamaan kepada bangunan sekolah yang berada pada skala enam dan skala tujuh untuk dinaik taraf atau dibina bangunan gantian mengikut keperluan.
Sekolah berskala enam merujuk kepada bangunan yang tidak selamat dengan pengesahan daripada pihak teknikal Pejabat Pendidikan Daerah (PPD) atau Jabatan Pendidikan Negeri (JPN).
Sementara itu, skala tujuh merujuk kepada bangunan yang tidak selamat dengan pengesahan syor roboh daripada Jabatan Kerja Raya (JKR).
Menurut Timbalan Menterinya, Lim Hui Ying, pembinaan bangunan gantian ini dilaksanakan secara berfasa melalui peruntukan yang diluluskan oleh agensi pusat bagi setiap ‘rolling plan’ dalam Rancangan Malaysia Lima Tahun.
“Walau bagaimanapun, kelulusan dan pelaksanaan projek ini adalah tertakluk kepada keutamaan dan kedudukan kewangan semasa kerajaan,” katanya di Dewan Rakyat di sini hari ini.
Beliau berkata demikian ketika menjawab pertanyaan Datuk Seri Sh Mohmed Puzi Sh Ali (BN-Pekan) berkaitan pembaharuan yang bakal dilakukan bagi menangani isu sekolah daif di seluruh negara.

Terdahulu katanya, KPM telah melaksanakan penetapan projek pembangunan semula atau menaik taraf bangunan sekolah yang daif berdasarkan analisis skor gred impak bagi menentukan tahap keadaan komponen fizikal atau fasiliti bangunan di sekolah.
Katanya, skor gred impak ini mempunyai tujuh tahap skala yang mana skala satu hingga skala empat merujuk kepada keadaan bangunan yang masih berfungsi dan selamat digunakan.
Manakala, skala lima adalah bangunan yang dilaporkan oleh pihak sekolah sebagai tidak selamat dan memerlukan penyelenggaraan.-KOSMO! ONLINE


Dewan Negara: Kes jenayah libat polis, tentera menurun
Oleh HARRITH HISHAM

27 Mac 2023, 3:30 pm
KUALA LUMPUR – Jumlah kes jenayah melibatkan anggota pihak polis, tentera dan Agensi Penguatkuasaan Maritim Malaysia (APMM) mencatatkan penurunan dalam tempoh lima tahun sejak 2019.
Timbalan Menteri Dalam Negeri, Datuk Seri Shamsul Anuar Nasarah berkata, kes jenayah tersebut dilaporkan menurun hasil daripada langkah proaktif kementerian dalam meningkatkan integriti anggota keselamatan.
“Tahun 2019 kita catat 730 kes, 2020 (683 kes), 2021 (656 kes), 2022 (537 kes) dan setakat Februari tahun ini ada 75 kes.
“Secara keseluruhan, sebanyak 2,681 kes jenayah melibatkan polis, tentera dan APMM,” katanya pada sesi jawab lisan di Dewan Negara, di sini hari ini.
Beliau berkata demikian sebagai menjawab pertanyaan Senator Datuk Paul Igai mengenai jumlah kes jenayah melibatkan anggota keselamatan bersenjata.
Justeru, beliau berkata, pihak kementerian tidak sesekali berkompromi dan akan mengambil tindakan segera sekiranya terdapat kes jenayah melibatkan anggota keselamatan.

“Kita akan teruskan usaha tingkatkan disiplin anggota dari semasa ke semasa dan sediakan kursus serta maklumat tanggungjawab sebenar yang perlu dilakukan.
“Kalau kita rujuk kenapa kes (jenayah) seperti ini berlaku adalah mungkin disebabkan masalah peribadi,” ujarnya. – KOSMO! ONLINE


Mahkamah: LRT bertembung, lapan individu terlibat nahas kemuka saman
Oleh NUZULSHAM SHAMSUDDIN

27 Mac 2023, 3:10 pm
KUALA LUMPUR – Seramai lapan individu yang teribat dalam nahas Transit Aliran Ringan (LRT) yang dua tahun lalu, mengemukakan saman lebih RM860,000 terhadap Rapid Rail Sdn. Bhd. dan Prasarana Malaysia Berhad kerana didakwa gagal dan cuai memastikan keselamatan mereka semasa menggunakan pengangkutan itu.
Individu terbabit ialah Tengku Amalie Tengku Alauddin Shah, 47, Marvena Jitol, 28, Riezariel Haeqal, 23, Rozita Che Rus, 28, Ng Siow Nee, 36, Siti Nuraliah Hashim, 26, Nurul Athirah Mohd K. Jabayee, 36 dan Muhammad Firdaus Mohd. Saleh, 35.
Mereka selaku plaintif memfailkan saman itu menerusi Tetuan Vin Partnership di Mahkamah Tinggi di sini pada 9 Mac lalu dengan menamakan dua pihak terbabit masing-masing sebagai defendan pertama dan kedua.
Berdasarkan pernyataan tuntutan yang diperoleh, plaintif-plaintif mendakwa antaranya defendan-defendan gagal memastikan LRT yang digunakan mangsa beroperasi selamat bergerak ke hadapan dan tiada sebarang halangan oleh tren lain.
Dalam pada itu, plaintif turut mendakwa kegagalan Rapid Rail Sdn. kedua-dua defendan melaksanakan prosedur operasi standard (SOP) menyumbang kepada pelanggaran tren terbabit.
Selain itu plaintif-plaintif juga mendakwa defendan-defendan gagal menggunakan kemahiran teknikal dalam pengendalian dan pengawalan perkhidmatan LRT, selain tiada perhatian kepada keselamatan plaintif dan penumpang lain.

“Gagal mengambil sebarang tindakan dan langkah yang sewajarnya untuk mengelakkan kemalangan serta gagal untuk membrek, memberhentikan, memperlahankan dan mengawal LRT supaya kemalangan dapat dielakkan,” kata pernyataan tuntutan itu.
Tambah mereka selepas kemalangan itu, Pengerusi Bukan Eksekutif Prasarana Malaysia Bhd. (ketika itu), Datuk Seri Tajuddin Abdul Rahman, membuat jenaka pada sidang media dengan berkata kedua-dua kereta api itu ‘bercium’ antara satu sama lain.
“Tajuddin juga dilihat ketawa menurut video yang diterbitkan saluran televisyen,” katanya.
Justeru plaintif-plaintif menuntut ganti rugi am dan faedah di atasnya pada kadar lima peratus setahun dari dari tarikh pemfailan writ sehingga ke tarikh penghakiman, serta ganti rugi khas dan faedah di atasnya pada kadar sama dari tarikh kemalangan hingga ke tarikh penghakiman.
“Selain itu kos dan apa-apa relif selanjutnya dan yang lain sebagaimana yang difikirkan adil oleh mahkamah,” katanya.
Sementara itu, hasil semakan sistem mahkamah, pengurusan kes saman itu telah ditetapkan pada 11 April ini.
Pada 24 Mei 2021, media melaporkan seramai 213 penumpang tren Transit Aliran Ringan (LRT) laluan Kelana Jaya dilaporkan cedera selepas tren berkenaan brek secara mengejut di Stesen KLCC dari arah Kampung Baru di sini.
Suasana panik berkenaan dapat dilihat dengan jelas menerusi sebuah rakaman video berdurasi 12 saat yang tular di media sosial.
Beberapa penumpang juga dilihat terduduk di lantai yang penuh dengan kaca berderai dan terdapat penumpang yang menangis teresak-esak sambil menutup bahagian tubuh yang berdarah selepas terjatuh akibat insiden tersebut. – KOSMO! ONLINE


Asalkan mereka tak dakwa saya sebagai duta insurans – Fasha Sandha
Oleh NUR EMIRA SAIZALI

27 Mac 2023, 3:30 pm
KUALA LUMPUR – Aktres popular Fasha Sandha tidak kisah sekiranya perkongsiannya mengenai kepentingan melanggan kad perubatan digunakan oleh ejen-ejen insurans untuk menyebarkan kesedaran kepada masyarakat.
Menyedari mengenai hal tersebut, pemilik nama penuh Nur Fasha Sandha Hassan, 38, itu berlapang dada sekiranya perkongsiannya membuka mata masyarakat mengenai kepentingan langganan kad perubatan dan insurans.
“Apabila menjelaskan mengenai kad perubatan itu dalam Instagram, ramai ejen insurans menggunakan gambar saya sebagai tujuan promosi produk mereka.
“Mereka hanya guna kata-kata saya dan tak kisah sekiranya perkongsian tersebut dapat memberi kesedaran yang baik mengenai kepentingan kad perubatan dan caruman insurans kepada masyarakat,” katanya kepada Kosmo! Online pada majlis pengumumannya sebagai duta jenama fesyen Alfaro, di sini baru-baru ini.
Meskipun begitu, Fasha menegaskan perkongsiannya sekadar kandungan kesedaran dan tidak dibenarkan digunakan untuk tujuan lain.
“Saya okey sahaja asalkan ejen insurans tidak mendakwa saya sebagai duta produk mereka pula.

“Semuanya sekadar guna testimonial saya mengenai insiden yang berlaku baru-baru ini untuk beri kesedaran mengenai kepentingan kad perubatan,” jelasnya.
Terdahulu, pelakon filem Nana Tanjung itu memberitahu, dia menggunakan kelebihan kad perubatan dan insurans yang dilanggannya sejak tahun 2004 buat pertama kali selepas mengalami kecederaan di set penggambaran drama Anak Tuan baru-baru ini.
Susulan insiden tersebut yang menyebabkan tulang mata kirinya patah, bebola mata bengkak dan berdarah, Fasha terpaksa bermalam selama tujuh hari di hospital. – KOSMO! ONLINE


Dewan Rakyat: 336 kes penderaan dilaporkan dalam tempoh dua tahun lalu
Oleh KOSMO!

27 Mac 2023, 3:02 pm
KUALA LUMPUR – Sebanyak 336 kes penderaan kanak-kanak dilaporkan berlaku di rumah pengasuh dan pusat asuhan dalam tempoh 2021 hingga 2022.
Menteri Pembangunan Wanita, Keluarga dan Masyarakat, Datuk Seri Nancy Shukri berkata, kes tersebut melibatkan pelbagai kategori penderaan termasuk yang berlaku di rumah, pusat asuhan, taska berdaftar, taska tidak berdaftar dan sebagainya.
Justeru, beliau mengajak semua pihak supaya mengadakan program berunsurkan nilai untuk mewujudkan ekosistem bagi membolehkan semua masyarakat mempunyai kesedaran serta membantu jika berlaku kes penderaan.
“Sekiranya ada maklumat membabitkan penderaan segera hubungi 15999. Sejak beberapa hari kebelakangan ini memang banyak kes berlaku.
“Dan di sini saya mengambil kesempatan untuk mengucapkan terima kasih kepada pegawai kita yang cepat bertindak dan mengikut proses dalam menyelesaikan kes membabitkan penderaan walaupun sekarang di bulan puasa (Ramadan),” katanya di Dewan Rakyat di sini hari ini.
Beliau berkata demikian ketika menjawab soalan tambahan Salamiah Mohd Nor (PN – Temerloh) yang memintanya mahu kementerian menyatakan peratusan kes penderaan kanak-kanak setahun di Malaysia dan sejauh mana usaha kerajaan untuk menangani kes berkenaan.-KOSMO! ONLINE


Anwar ke Kemboja perkukuh hubungan, kerjasama dua negara
Oleh MUHAMMAD NAJIEB AHMAD FUAD

27 Mac 2023, 3:36 pm
PETALING JAYA – Perdana Menteri, Datuk Seri Anwar Ibrahim hari ini mengadakan lawatan rasmi sehari ke Kemboja bagi memperkukuhkan lagi hubungan serta kerjasama antara kedua-dua negara yang telah terjalin sejak 1957.
Anwar melalui hantaran di Facebooknya hari ini berkata, lawatan rasmi dan sulung beliau ke negara itu merupakan undangan Perdana Menteri Kemboja, Hun Sen.
“Moga lawatan ini akan dapat memperkukuh hubungan antara dua negara yang terjalin sejak 66 tahun lalu selain membincangkan isu-isu serta kerjasama dua hala yang berkepentingan secara bersama. Insha-Allah,” katanya hari ini.
Terdahulu, ketibaan Anwar di Lapangan Terbang Antarabangsa Phnom Penh pagi tadi disambut Menteri Kanan Tugas-Tugas Khas Kemboja bagi Hal Ehwal Islam Datuk Dr Othsman Hassan selaku Menteri Pengiring mewakili kerajaan Kemboja.
Turut mengiuringi Anwar pada lawatan tersebut, Menteri Luar Datuk Seri Zambry Abdul Kadir, Menteri Sumber Manusia V. Sivakumar dan Menteri di Jabatan Perdana Menteri (Hal Ehwal Agama) Datuk Dr Mohd Naim Mokhtar.
Dalam rangka lawatan tersebut, Perdana Menteri dijadual mengadakan kunjungan menghadap ke atas Raja Kemboja, Raja Norodom Sihamoni.

Anwar juga akan mengadakan pertemuan dua hala dengan Hun Sen, membincangkan peluasan kerjasama itu demi mengukuhkan lagi hubungan Malaysia-Kemboja yang telah lama terjalin serta mengadakan bertemu bersama Presiden Senat dan Presiden Dewan Rakyat Kemboja. – KOSMO! ONLINE


[VIDEO] Penunggang kena saman lepas kemalangan angkara ‘wheelie’
Oleh KOSMO!

27 Mac 2023, 3:34 pm
PETALING JAYA – Sudah jatuh, ditimpa tangga pula. Itu perumpamaan yang sesuai diberikan kepada penunggang motosikal yang melakukan aksi ‘wheelie’ sehingga jatuh terbalik di atas jalan raya sebelum disaman oleh pihak polis.
Video berdurasi 29 saat dan beberapa keping gambar dikongsikan oleh seorang pengguna di kumpulan Facebook semalam telah mendapat 1,300 reaksi, 468 komen dan 57 kongsian.
“Sakit dapat, saman pun dapat. Best adik!,” tulis Khairen Anuar.
Menurut perkongsian lelaki berkenaan, motosikal penunggang itu dilihat mengalami kerosakan teruk pada bahagian hadapan dan belakang.
Sehubungan, perkongsian itu jelas mengundang kebimbangan segelintir pihak yang menonton aksi berbahaya yang dilakukan oleh penunggang terbabit.
“Tak ingat orang tersayang, jangan nak ingat seronok sahaja. Kalau terus ‘pergi’ tidak mengapa.”komen Has Midar.

“Jangan di atas jalan raya nanti menyusahkan orang lain bila berlaku kemalangan,” pesan Ha Sani.
“Pernah terfikir tak apa perasaan ibu bapa kalau tahu buat perkara seperti ini. Kalau jatuh tergilis dengan kereta atau lori macam mana? Allahu Akbar,” ulasnya.
“Maaf adik, aku tidak kasihan dengan kau jatuh motosikal. Aku tergelak terbahak dan sokong abang polis sita terus motosikal kau,” kata Lancer Mamboo. -KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Keluarga rai hari lahir Sumayyah, netizen tanya mana Syamsul?
Oleh MOHAMMAD SHAHEMY AZMI

27 Mac 2023, 3:39 pm
PETALING JAYA – Sambutan hari lahir anak perempuan pelakon Puteri Sarah Liyana, Sumayyah yang keempat diraikan dalam suasana sederhana, namun tetap meriah, semalam.
Menerusi beberapa keping foto yang dikongsikan Sarah dalam Instagram miliknya menunjukkan majlis hari jadi yang diadakan di restoran milik bapa mentuanya dihadiri oleh kedua ibu bapanya termasuk Datuk Yusof Haslam dan isterinya, Datin Fatimah Ismail.
“Ramadan merapatkan silaturahim,” tulis Sarah ringkas.
Dalam perkongsian sama, kelihatan Yusof Haslam berjabat tangan bersama bapa Sarah, Megat Kamaruddin Megat Shamsuddin sekali gus membuktikan hubungan baik mereka sebagai besan.
Malah ibu mentuanya, Fatimah Ismail turut meninggalkan komen apabila berharap agar hubungannya bersama keluarga Sarah akan kekal sehingga ke akhir hayat.
“Ya Allah. Semoga silaturahim ini kekal sehingga ke akhir hayat. Selamat hari jadi Puteri Sumayyah,” tulisnya.

Bagaimanapun, beberapa komen yang ditinggalkan netizen mencuri perhatian ramai apabila mempersoalkan ketiadaan Syamsul Yusof di majlis meraikan hari lahir anaknya.
Lebih membuatkan netizen tertanya-tanya apabila Syamsul sebelum ini mengeluarkan kenyataan mahu bertemu dengan Sarah untuk berdamai, namun ‘bayangnya’ di majlis tersebut langsung tidak kelihatan.
“Manalah Syamsul. Hari jadi anak pun tak mahu tunjuk muka. Anak ini boleh membesar dan dendam dengan ayahnya. Rugi betul jadi seorang ayah yang tidak ada bersama lihat anaknya membesar,” kata seorang netizen.
“Nak salahkan isteri? Hari jadi anak sendiri pun tiada. Hari bahagia untuk seorang anak itu perkara yang dia akan ingat sampai besar,” komen seorang pengikutnya.
“Mana dia (Syamsul) yang kononnya nak berdamai, face to face (berdepan) seperti yang diucapkan dalam sidang media? Ada datang majlis ke tidak?” tanya seorang pengguna Instagram.
Pada 24 Mac lalu, Syamsul atau nama lengkapnya Mohd. Syamsul Mohd. Yusof meluahkan rasa kecewa apabila harapannya untuk bertentang mata dan bersua muka dengan isteri pertamanya, Puteri Sarah melalui Jawatankuasa Pendamai (JKP) di Pejabat Jabatan Agama Islam Wilayah Persekutuan (Jawi) tidak kesampaian.
Syamsul yang diwakili sepupunya, Muhammad Nazri bagaimanapun menghormati proses yang dijalankan hampir dua jam itu walaupun dibuat secara berasingan hingga menyukarkan dirinya untuk mencari jalan perdamaian.
“Melalui proses JKP ini saya harap dapat berjumpa Sarah, tapi malangnya proses itu dijalankan secara berasingan. Saya akur dan mengharapkan masalah rumah tangga kami ini dapat diselesaikan secara baik,” katanya kepada pihak media. – KOSMO! ONLINE


4 orang ditahan gaduh sesama jiran gara-gara halang laluan koridor
Oleh NURUL IZZATI ZAINI

27 Mac 2023, 3:06 pm
PETALING JAYA – Gara-gara bergaduh sesama jiran kerana menghalang laluan koridor rumah, empat orang ditahan polis di sebuah pangsapuri di Taman Ukay Bestari, Ampang, tengah malam tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata, pada awal kejadian telah berlaku pertengkaran antara pengadu berusia 21 tahun yang bekerja sebagai seorang pelayan di sebuah hotel bersama seorang lelaki jiran di sebelah rumah.
“Lebih kurang pukul 12 tengah malam, ibu pengadu sedang berjalan di laluan koridor dan ingin pergi ke rumah jiran yang berada selang dua buah rumah.
“Tetapi laluan ibu pengadu telah dihalang oleh seorang lelaki jiran di sebelah rumahnya. Setelah menegur, suspek meluru ke arah pengadu sebelum menumbuk dada pengadu di bahu kiri.
“Suspek kemudiannya berundur, membuka pintu rumahnya sebelum ahli keluarga suspek keluar. Berlaku pertengkaran sehinggakan adik perempuan suspek membaling penutup tong sampah kepada abang pengadu yang ingin meleraikan pergaduhan,” katanya dalam kenyataan hari ini.
Sehubungan itu, Mohamad Farouk berkata sepasukan polis daripada Ibu Pejabat Daerah Ampang Jaya telah menangkap dua lelaki dan dua wanita tempatan termasuklah pengadu kira-kira pukul 3 pagi tadi.

Ujarnya, kesemua tangkapan berumur lingkungan daripada 21 hingga 32 tahun dan tiada rekod kesalahan lampau.
Permohonan reman pertama telah dibenarkan selama empat hari bermula hari ini sehingga Khamis dan kes disiasat di bawah seksyen 148 Kanun Keseksaan kerana memiliki senjata dalam rusuhan. – KOSMO! ONLINE


Agong, Raja Permaisuri berbuka puasa bersama rakyat di Raub
Oleh SALEHUDIN MAT RASAD

28 Mac 2023, 9:41 pm
RAUB – Yang Dipertuan Agong, Al-Sultan Abdullah Ri’ayatuddin Al-Mustafa Billah Shah bersama Raja Permaisuri Agong, Tunku Azizah Aminah Maimunah Iskandariah berkenan berbuka puasa bersama hampir 1,500 penduduk Raub, di Masjid Sultan Abu Bakar di sini hari ini.
Keberangkatan tiba Seri Paduka berdua ke masjid berkenaan pada 6.40 petang diiringi Menteri Besar Pahang, Datuk Seri Wan Rosdy Wan Ismail dan isteri Datin Seri Datuk Burhah Mohammed.
Berangkat mengiringi baginda berdua ialah Tengku Panglima Raja Kolonel Tengku Amir Naseer Ibrahim Shah ibni Al-Sultan Abdullah Ri’ayatuddin Al-Mustafa Billah Shah dan  Tengku Arif Bendahara Tengku Muhammad Iskandar Ri’ayatuddin Shah Ibni Al-Sultan Abdullah Ri’ayatuddin Al-Mustafa Billah Shah.
Baginda berdua kemudian berkenan mendengar persembahan ucapan daripada Pengerusi Jawatankuasa Komunikasi dan Multimedia, Belia, Sukan dan Badan-badan Bukan Kerajaan Negeri Pahang,  Fadzli Mohamad Kamal.
Seterusnya baginda berdua berkenan mencemar duli mengurniakan sumbangan kepada 60 penerima daripada golongan memerlukan di daerah ini.
Seri Paduka Baginda berdua kemudiannya berkenan bersolat Maghrib, Isyak dan tarawih berjemaah di masjid itu sebelum berangkat pulang. – KOSMO! ONLINE


Buka 25 jam, SPRM bebas buat siasatan
Oleh MOHD YUNUS YAKKUB

28 Mac 2023, 10:19 pm
SHAH ALAM – Tiada sebarang sekatan dikenakan kepada Suruhanjaya Pencegahan Rasuah Malaysia (SPRM) dalam menyiasat sebarang perilaku rasuah dalam kalangan agensi penguatkuasa Kementerian Dalam Negeri (KDN).
Menteri Dalam Negeri, Datuk Seri Saifuddin Nasution Ismail berkata, komitmennya adalah mendokong agensi penguatkuasa seperti SPRM dengan penuh kepercayaan.
Katanya, ini menunjukkan keterbukaan KDN bahawa usaha mengatasi ancaman rasuah ini harus berlaku dari peringkat atas sehingga bawah menerusi iltizam politik.
“Apa pun jabatan bawahnya asalkan ada interaksi dengan orang ramai di mana masyarakat mempunyai bukti dan alasan untuk mengaitkannya, proses tepat adalah buat laporan segera kepada SPRM.
“Kita (KDN) buka 25 jam sehari dengan cara hormati dan iktiraf peranan agensi penguatkuasa seperti SPRM melakukan tugasan tanpa ada kacau ganggu, sekatan, dan bebas (dalam menjalankan siasatan),” katanya ketika ditemui pemberita selepas majlis penerapan nilai-nilai murni dan iftar KDN Madani di Ibu Pejabat Polis Kontinjen Selangor, hari ini.
Sebelum ini, Timbalan Ketua Pesuruhjaya (Operasi) SPRM, Datuk Seri Ahmad Khusairi Yahaya menegaskan tahap korupsi anggota penguat kuasa selaku barisan hadapan keselamatan negara semakin kronik dan membimbangkan.

Ini ekoran kebanjiran warga asing yang dilihat sebagai peluang besar terhadap segelintir penguat kuasa tidak berintegriti
untuk membuat duit menerusi perbuatan rasuah.
Mengulas lanjut, Saifuddin Nasution berkata, tadbir urus kerajaan yang baik mesti ada elemen usaha mengatasi amalan rasuah di semua peringkat kerajaan.
“Ini menjadi antara tiga perkara ditumpukan Perdana Menteri (Datuk Seri Anwar Ibrahim) sejak hari pertama memegang jawatannya iaitu tatakelola pentadbiran selain menumpukan penstukturan ekonomi dan jaminan keadilan sosial,” katanya. – KOSMO! ONLINE


Suami isteri beli tanah kubur sendiri berharga RM100,000
Oleh KOSMO

28 Mac 2023, 10:00 pm
JAKARTA  –  Sebuah klip video tular di media sosial Indonesia memaparkan sepasang suami isteri sedang meninjau beberapa tapak perkuburan untuk dibeli sebagai persiapan dalam menghadapi hari kematian, lapor laman berita Suara.com hari ini.
Berdasarkan video yang dimuat naik di laman TikTok oleh wanita bernama Fanny Kondoh,  dia dan suami  pada mulanya meninjau kawasan perkuburan di San Diego Hills, wilayah Jawa Barat.
Tapak di kawasan perkuburan itu berharga sekitar 380 juta rupiah (RM110,834) namun, mereka tidak memilihnya.
Ini kerana kata Fanny,  masjid di sekitar tanah perkuburan itu tidak aktif selain kawasan itu  turut menempatkan kubur penganut agama lain.
Mereka kemudian pergi ke kawasan perkuburan Al-Azhar yang dikhaskan untuk  jenazah orang Islam.
Kawasan perkuburan itu  mempunyai sistem penyiraman rumput automatik, manakala  penyelenggaraan juga percuma untuk seumur hidup.

“Saya belum memiliki anak, jadi saya tidak mengharapkan orang lain atau anak sendiri untuk menjaga kubur saya nanti,” kata Fanny.
Tapak kubur yang akhirnya menjadi pilihan Fanny dan suaminya adalah jenis plot tanah Super Double berharga 342 juta rupiah (RM99,747).
Video mereka menjadi tular dan menerima pelbagai komen netizen.
“Di saat orang lain berlumba-lumba membeli barangan mewah, kakak ini dan suaminya sebaliknya memilih untuk membeli tempat persemadian terakhir,” kata seorang netizen. – Agensi


[VIDEO] Hujan batu di beberapa kawasan di Selangor
Oleh KOSMO!

28 Mac 2023, 9:34 pm
PETALING JAYA – Fenomena hujan ais batu dilaporkan berlaku di beberapa kawasan negeri Selangor sekitar pukul 5.30 petang tadi.
Menurut pengguna di Facebook, kawasan yang terlibat adalah di Lebuh Raya Utara Selatan Hubungan Tengah (Elite), Kota Kemuning di Shah Alam, Putra Heights, Bukit Lanchong dan Usj, Subang Jaya serta sekitar Puchong.
Ramai pengguna di platform berkenaan sempat berkongsi pengalaman mereka tentang fenomena hujan ais batu petang tadi.
“Basah kuyup lepas selepas ambil anak sekolah. Hujan lebat angin kuat sehingga ada pokok tumbang. Jiran sempat kutip ais batu tadi,” tulis Eliza Nurman.
“Baru saja lepas redah hujan batu tadi. Banyak sangat pokok tumbang, kasihan peniaga dan kereta juga banyak kena hempap dengan pokok,”luah Bella Zainuddin.
“Kejadian hujan ribut, hujan batu dekat rumah. Takut kami anak beranak, suami pula tiada di rumah,” ujarnya dalam satu hantaran.

Sehubungan itu, ramai juga pengguna turut berkongsi keadaan rumah kejiranan yang terjejas akibat hujan ribut berserta hujan ais batu berkenaan.
“Ribut, hujan ais batu sekitar Kampung Lombong, Seksyen 29, Shah Alam. Banyak atap rumah di taman ini dilaporkan tercabut dan tertanggal,” katanya. -KOSMO! ONLINE


Doktor ATM kongsi pengalaman bantu mangsa gempa bumi
Oleh KAMARIAH KHALIDI

28 Mac 2023, 10:46 pm
SEPANG – Seorang doktor Angkatan Tentera Malaysia (ATM) bersyukur dapat melunaskan tanggungjawab bagi membantu mangsa gempa bumi di Turkiye walaupun ditugaskan untuk misi Operasi Starlight II pada saat akhir.
Pakar Pediatrik, Leftenan Kolonel Dr. Zuraini Sulaiman menganggap khidmatnya di Hospital Medan Malaysia (HMM) memberi cabaran dan pengalaman tersendiri berbanding misi-misi pernah disertai sebelum ini.
“Sebelum kita sertai misi terancang, ada yang sudah tahu enam bulan sebelum berlepas, tapi kali ini kami dimaklumkan kira-kira 48 jam untuk bersiap sedia jadi keadaan agak kelam kabut.
“Bagaimanapun, kami berjaya melunaskan tanggungjawab besar untuk meringankan penderitaan rakyat terkesan akibat gempa, sedikit sebanyak dapat mengurangkan kesusahan mereka terutama yang sukar mendapat akses ke hospital,” katanya ketika ditemui pemberita pada majlis sambutan kepulangan kumpulan misi operasi Starlight II di Lapangan Terbang Antarabangsa Kuala Lumpur Terminal 1, hari ini.
Bercerita lanjut, Zuraini yang bertugas di Kem Terendak, Melaka berkata, selain masalah bahasa, antara cabaran lain dihadapi termasuklah cuaca sejuk ekstrim serta akses jalan terhad untuk sampai ke kawasan perkampungan.
“Namun, kita dapat kerjasama yang baik daripada penduduk setempat kerana ada antara mereka yang fasih bertutur dalam bahasa Inggeris. Ada yang sukarela datang ke HMM untuk jadi penterjemah, tapi masuk minggu kedua dan seterusnya kami sudah boleh faham sedikit sebanyak pertuturan mereka,” ujarnya. – KOSMO! ONLINE


Ayob Khan dilantik Pengarah JSJ bermula 16 April depan
Oleh NURUL IZZATI ZAINI

28 Mac 2023, 10:07 pm
PETALING JAYA – Datuk Seri Ayob Khan Mydin Pitchay dilantik sebagai Pengarah Jabatan Siasatan Jenayah (JSJ), Bukit Aman yang baharu berkuat kuasa 16 April ini.
Setiausaha Polis Diraja Malaysia (PDRM), Datuk Noorsiah Mohd. Saaduddin berkata, Ayob Khan bakal menggantikan Datuk Seri Abd. Jalil Hassan yang akan bersara pada tarikh pelantikan tersebut.
Ayob Khan, 57, merupakan Pengarah Jabatan Siasatan Jenayah Narkotik (JSJN) Bukit Aman sejak dilantik ke jawatan itu pada Januari 2022.
Beliau juga pernah menjadi Ketua Polis Johor pada 6 Mac 2020 dan sebelum itu merupakan Ketua Penolong Pengarah Bahagian Anti Pengganas, Jabatan Cawangan Khas, Bukit Aman. – KOSMO! ONLINE


Mekanisme agihan bantuan banjir diteliti – TPM
Oleh TENGKU DANISH BAHRI TENGKU YUSOFF

28 Mac 2023, 10:33 pm
KUALA NERUS – Timbalan Perdana Menteri, Datuk Seri Dr. Ahmad Zahid Hamidi memberi jaminan akan meneliti mekanisme penyerahan bantuan banjir berikutan aduan diterima daripada mangsa yang tercicir daripada senarai penerima.
Beliau yang juga Pengerusi Jawatankuasa Pengurusan Bencana Pusat berkata, kaedah peruntukan yang disalurkan kepada kerajaan negeri melalui pegawai daerah turut perlu dikaji semula.
“Jika mangsa tercicir daripada senarai jawatan kuasa daerah, kita akan dapatkan peruntukan Agensi Pengurusan Bencana Negara (Nadma) untuk diagihkan kepada Ahli Dewan Undangan Negeri (ADUN). Saya yakin memang ada nama yang tercicir dan kita akan teliti,” katanya di sini hari ini.
Terdahulu, beliau meluangkan masa menerima memorandum daripada lebih 100 penduduk Taman Permint Perdana, Seberang Takir di sini yang mendakwa tercicir daripada senarai penerima bantuan wang ihsan (BWI) banjir.
Dalam pada itu, wakil penduduk, Mohd. Yatim Hashim, 62, berkata, mereka merayu kerajaan pusat menimbang semula permohonan mereka untuk menerima BWI yang sudah diagihkan pada bulan lalu.
Mohd. Yatim berkata, mereka kecewa dikatakan tidak layak menerima BWI sedangkan mematuhi prosedur ditetapkan iaitu mendaftar di pusat pemindahan sementara (PPS) dan mengisi butiran ketua isi rumah (KIR).

Beliau berkata, aduan telah dibuat kepada Suruhanjaya Pencegahan Rasuah Malaysia (SPRM) bagi melakukan siasatan kemungkinan berlaku salah guna kuasa membabitkan pihak terlibat dengan agihan BWI berkenaan.  – KOSMO!


Farid Kamil ada bukti wujud orang ketiga
Oleh NUR EMIRA SAIZALI

28 Mac 2023, 10:01 pm
SHAH ALAM – Bukan sekadar cerita rekaan, pelakon popular Farid Kamil mempunyai bukti bergambar mengenai dakwaan kewujudan orang ketiga dalam hubungan rumah tangganya bersama Diana Danielle.
Pemilik nama sebenar Farid Kamil Zahari itu bagaimanapun enggan mendedahkan foto tersebut kepada umum dan menyerahkan sepenuhnya penilaian dakwaan tersebut kepada badan kehakiman.
“Saya tak keluarkan kata-kata begitu (dakwaan curang) dan ada bukti bergambar.
“Namun saya tak boleh tunjuk kepada umum sekarang dan akan dedahkan di mahkamah,” katanya kepada Kosmo! Online di set penggambaran filem Gold terbitan Astro Shaw di sini hari ini.
Pelakon filem Anak Halal itu juga enggan mengeluarkan sebarang kenyataan yang boleh mencetuskan persepsi negatif terhadap keluarganya.
“Macam saya kata tadi, hal yang peribadi mengenai isteri dan anak-anak, tak mahu mencetuskan persepsi yang boleh mengaibkan mereka,” katanya lagi.

Dalam pada itu, meskipun dihimpit dengan pelbagai dugaan termasuk kemelut rumah tangga, dia bersyukur masih diberi kepercayaan untuk menerajui beberapa naskhah hebat sejak tahun lalu.
“Di sebalik semua ujian ini, saya bersyukur kerana kerjaya dan kisah peribadi berjalan seiringan,” ujarnya.
Hari ini, Hakim syarie Mahkamah Rendah Syariah Petaling, Subang Bestari di sini menasihatkan Farid dan Diana untuk berdamai bagi menyelesaikan kemelut rumah tangga mereka.
Selain itu, ditetapkan sebutan kes bagi Farid memaklumkan kepada mahkamah wakil Jawatankuasa Pendamai (JKP) yang akan mewakilinya.
Diana sebelum ini mendakwa, tiada persefahaman, berlaku shiqaq selain tidak lagi dapat hidup bersama sebagai suami isteri antara alasannya untuk bercerai.
Permohonan cerai tersebut difailkan Diana pada 10 Mac lalu mengikut Seksyen 47 Enakmen Undang-Undang Keluarga Islam (Negeri Selangor) 2003.
Bagaimanapun, Farid yang bakal hadir dengan filem terbaharu berjudul Anwar: The Untold Story enggan melafazkan cerai terhadap Diana.
Farid dan Diana mendirikan rumah tangga pada 3 November 2012. Pasangan itu dikurniakan dua cahaya mata iaitu Muhammad, 10, dan Nur Aurora, 8. – KOSMO! ONLINE.


UDA sumbang zakat RM58,000 kepada 5 pertubuhan anak yatim
Oleh MUHAMMAD NAJIEB AHMAD FUAD

28 Mac 2023, 10:12 pm
AMPANG – UDA Holdings Berhad (UDA) menyalurkan sumbangan zakat berjumlah RM58,000 kepada lima buah pertubuhan bukan kerajaan (NGO) bagi membantu asnaf serta anak yatim sekitar Lembah Klang sempena Ramadan dan persediaan sambutan Hari Raya Aidilfitri.
Sumbangan zakat melalui program tanggungjawab sosial korporat (CSR) UDA Cares itu disalurkan kepada Pusat Jagaan Penyayang Nur Iman, Pertubuhan Kebajikan Nur Syaheera, Rumah Permata Hatiku, Rumah Anak Yatim Shifa serta Pertubuhan Kebajikan Anak Yatim dan Miskin Baitu Saidati Kadijah dengan masing-masing menerima RM10,000.
Menteri Pembangunan Usahawan dan Koperasi Datuk Ewon Benedick berkata, inisiatif CSR yang dilaksanakan oleh UDA Cares menyantuni anak-anak yatim, asnaf, orang kurang upaya dan sebagainya adalah amalan murni yang perlu diteruskan.
“Saya sangat menghargai komitmen dan inisiatif UDA dan agensi lain dibawah kementerian yang ingin membantu komuniti golongan asnaf ini sempena bulan Ramadan ini,” Beliau berkata demikian kepada pemberita pada Majlis Berbuka Puasa Bersama Media di sini malam ini.
Katanya, kementerian juga berharap hubungan baik antara UDA dan semua pengamal media di negara ini dapat diteruskan di masa hadapan.
Sementara itu, Presiden dan Ketua Pegawai Eksekutif UDA, Datuk Sr Mohd. Salem Kailany berkata, semoga sumbangan ini dapat memberi makna besar buat asnaf dan anak yatim selain dapat mengukir senyuman serta keceriaan menjelang lebaran tahun ini.

“Selain itu, sokongan dan kepercayaan oleh rakan media kepada UDA selama ini juga adalah antara faktor yang menyumbang kelangsungan UDA sehingga hari ini, semoga kerjasama ini terus berkekalan,” ujarnya.
Dalam majlis itu juga, seramai 40 orang asnaf dari Pusat Jagaan Nur Iman menerima sumbangan wang tunai berjumlah RM200 setiap seorang. – KOSMO! ONLINE


Bomba dihalang alih pokok hempap kereta
Oleh MOHD YUNUS YAKKUB

28 Mac 2023, 10:52 pm
SHAH ALAM – Niat murni anggota bomba membantu mengalihkan pokok tumbang yang menghempap sebuah kereta jenis Kia Forte dihalang pemiliknya dalam kejadian di Jalan Anggerik Mokara, Kota Kemuning, malam ini.
Halangan itu dibuat pemiliknya atas alasan mahu membuat tuntutan kepada Majlis Bandaraya Shah Alam (MBSA).
Pengarah Bomba Selangor, Morni Mamat berkata, pihaknya terdahulu menerima panggilan kecemasan kira-kira pukul 8.15 malam berhubung bantuan atau khidmat khas berkaitan pokok tumbang.
Katanya, sejurus itu sepasukan anggota dan pegawai dari Balai Bomba dan Penyelamat Shah Alam digerakkan ke lokasi bagi tujuan tersebut.
“Bomba yang cuba untuk membantu mengalihkan dahan pokok tersebut bagaimanapun dihalang oleh pemilik kenderaan.
“Alasan diberikan pemilik kereta itu adalah menunggu pihak MBSA hadir ke lokasi bagi tujuan tuntutan kepada pihak berkuasa tempatan itu,” katanya ketika dihubungi hari ini.

Beliau menegaskan tiada mangsa terlibat dilaporkan dan pihaknya hanya mengalihkan dahan di sekitar kawasan tersebut sahaja.
Tambah Morni, kes diserahkan kepada Skuad Pantas MBSA untuk tindakan selanjutnya. -KOSMO!ONLINE


Cuaca buruk di tiga negeri malam ini
Oleh NURUL IRDINA SUMALI

28 Mac 2023, 8:06 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di tiga negeri sehingga pukul 10 malam ini.
MetMalaysia dalam kenyataan di Facebook berkata, ribut petir, hujan lebat dan angin kencang itu dijangka melibatkan Selangor, Sarawak dan Sabah.
“Selangor di Sabak Bernam, Kuala Selangor dan Hulu Selangor,” kata MetMalaysia.
MetMalaysia turut mengeluarkan amaran ribut petir dan hujan lebat di tiga daerah di Sarawak masing-masing melibatkan Sri Aman, Miri dan Limbang, manakala Sabah di Pedalaman dan Pantai Barat.
Kata MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelas MetMalaysia. – KOSMO! ONLINE


KPDN pantau harga di 6,650 premis, 983 bazar Ramadan
Oleh TUAN NURHIDAYAH TUAN AB.GHANI

28 Mac 2023, 8:43 pm
KUALA LUMPUR – Kementerian Perdagangan Negeri dan Kos Sara Hidup (KPDN) telah membuat pemantauan di 6,550 premis dan 983 bazar Ramadan setakat ini susulan pihaknya mendapat aduan berkait kenaikan harga.
Timbalan Menterinya, Fuziah Salleh berkata, menerusi Op Pantau, pihaknya telah melaksanakan pemantauan harga bagi mengelakkan daripada berlakunya pencatutan.
“Penguatkuasa telah membuat pemantauan bermula dari hari pertama Ramadan iaitu pada 23 Mac lalu.
“Semalam, kita telah pantau harga di 6,550 dan 983 bazar Ramadan supaya tiada isu pencatutan,”katanya ketika sidang media selepas sesi walkabout di Bazar Ramadan Rahmah (BRR) Lorong Tuanku Abdul Rahman di sini, petang tadi.
Tambahnya, KPDN juga turut menerima 17 aduan terhadap bazar Ramadan seluruh negara berkait isu harga.
“Tindakan terhadap mereka adalah bergantung kepada kesalahan yang dibuat. Contohnya, naikkan harga barang atau tiada barang dan sebagainya, akan dikenakan kompaun mengikut akta.

“Ada juga yang kita tegur, contohnya isu ketiadaan minyak masak. Kita akan tegur peruncit disamping memastikan pemborong membekalkan minyak kepada mereka,”jelasnya.
Mengulas lanjut sesi walkabout petang tadi, katanya, sebanyak 38 lokasi di seluruh negara sedang melaksanakan BRR termasuk di tiga lokasi sekitar ibu negara iaitu Lorong Tuanku Abdul Rahman, tempat letak kereta Lorong Tar lot 4 dan Jalan Raja.
“Jumlah keseluruhan peniaga bagi tiga lokasi berkenaan melibatkan 41 peniaga yang mana mereka semua menawarkan Menu Rahmah.
“Kriteria minimum bagi BRR ini adalah 30 peratus gerai perlu bersedia untuk menawarkan Menu Rahmah.
“Kita tengok dekat sini (Lorong Tuanku Abdul Rahman) 100 peratus trak makanan menawarkan hidangan Menu Rahmah,”ujarnya.
Pada masa sama, KPDN juga meneruskan perluasan Program Inisiatif Pendigitalan Sektor Peruncitan (Retail Digitalization Inisiative-ReDI) dengan pemberian Insentif e-tunai kepada 500 pengguna serta peniaga terawal.
“Sebanyak RM20 diberikan kepada 500 orang terawal yang mana perlu digunakan di lokasi setempat sepanjang bulan Ramadan ini,”jelasnya. -KOSMO! ONLINE


2 peragut lari tinggalkan motosikal selepas ‘dibelasah’ mak cik
Oleh KOSMO!

28 Mac 2023, 8:00 pm
JAKARTA –  Seorang wanita separuh usia nekad melawan dua peragut yang mencuri telefon bimbit miliknya, menyebabkan mereka  melarikan diri kerana ketakutan, lapor program berita Liputan6 kelmarin.
Klip video mengenainya  yang tular di laman Instagram menunjukkan wanita terbabit melawan dua peragut yang cuba melarikan diri dengan menaiki sebuah motosikal setelah mencuri telefon bimbit mangsa.
Jenayah ragut itu dilakukan oleh dua orang pemuda.
Namun, ketika  cuba melarikan diri, wanita tersebut dengan pantas menghalang motosikal mereka dengan memegang bahagian tempat duduk belakang.
Kudrat wanita itu sungguh kuat sehingga mampu menghalang motosikal tersebut dan menyebabkan  kedua-dua peragut terjatuh.
Selepas bertarung untuk seketika,  kedua-dua penjenayah itu segera beredar  dan meninggalkan motosikal mereka  kerana bimbang akan ditangkap oleh penduduk sekitar.

Video itu mendapat perhatian netizen yang  memuji keberanian wanita berkenaan.
“Memang hebat. Kuasa mak cik memang tidak ada lawan. Motosikal yang dinaiki dua lelaki terus jatuh,” kata seorang netizen.
“Meskipun telefon bimbitnya dibawa lari, apabila difikirkan kembali, dia mendapat motosikal yang ditinggalkan oleh dua pencuri tersebut,” ujar seorang lagi pengguna media sosial.  – Agensi